Chin mi pawl ramthu fehpi dan! - Hre Mang\nChin mi pawl ramthu fehpi dan!\nChinmi Pawlin Ram Thu an Fehpi Mi Ruahnak Pawl\nDate: Fri Apr 13, 2001 2:00 pm\n(Chin People’s Contemporary Political Ideologies, 1988-2001)\nKan dunglam kumkul sung ahhin Chinmi pawl hmundang le ramdangah fehsuakin\nkhualtlawng vaktawi, cangvaihnak a phunphun tuan le cazir sang an tam aw vivo. Harsatnak tampi karlakah, khuahlan nun hnak cun theihnak, ruahnak le neihnak khalah an tthangso ngaingai. 1988 ihsi thawkin Chin mipi pawlin Ram Uknak thu ah an fehpi miruahnak (Political Ideologies) a bang aw lo mi a um hnuaihni. Cu pawl lakah a lardeuhdeuh pawl cu: 1) Democracy, 2) Miphun Mahte Rorel theinak (Nationalismor Self Determination), 3) Kawl Hngotsan ih hmalaknak (Constructiveengagement), le 4) Chin Hnahthalk Zawm Awksalnak (Irredentism) pawl hi atlangpi thu in an si. Hi ruahnak pawl hi hmun tampi ah an bawm aw zet veknan khatlamah an kalh awknak tampi a um ih Chin miphun dothlennak lamzin zawh in cakzetin feh thei lo dingin daltu ah a cang. Chin mi lakah lungrual ten hma laknak a um thei lonak bik pakhat cu zapi hngat awknak ruahnak hngetkhoh (strong and compelling Ideology) a um lo ruangah a si.1) Democracy:Kawlram kumpi zalennak a hmuh thawk ihsin Chin mi pawl ih ruahsanmi uk awknak cu Mipi thuneihnak (Democracy) a rak si. 1988 ihsin tlawngta le mipi in 1962 ih a thawkmi kawl ralkap uknak an duh nawn lonak an langter, Chin pawlin Democracy an duhnak thu nasa zetin langter a si. Asinan 1988 ih tlawngta le mino pawl hrekkhat cu dothlenak tuah thawk a si tikah Democracy hnakin Miphun Rorelnak (Nationalism-self determination)thupi sawn ah retin Democracy uknak hnuaiah Mahte Miphun Rorelnak nei theidingin an rak fehpi. Mipi tampi cu ramsung ah umin uknak thleng awk ding cuhngak cio a si. 1990 kum mipi hril awknak ah Chin mipi pawl in democracy anduhsawn zia zalen zetin an langter. Mipi tamswn thinlungah Democracy ( mipithuneihnak) cu ruahsan mi a si. Kawl ralkap pawlin 1990 ih mipi hrilmikutah thuneihnak a pek lo tikah Democracy hril awknak ah a rak zuamtu pawl(party) hotu le sungtel mi tampi ramleng ah an tlan ih Democracy ngah thei nak ding hrangah thei tawk cio an zuam. Democracy hrang zuamnak ih tumtahmi cu kawlram uknak thlengih mipi thuneihnak (Democracy) uknakin ram hruai ding a si.(2). Miphun Lalnak (Nationalism vs Self-determination)Ram Dinkhawm Kawlram kumpi zalennak a hmuh thawk ihsin Chin mi pawl miphunpumkhat sinak lamah tampi hma an sawn. Miphun ni tiang rak hman thawk asi.1962 ihsin kawl ralkap pawlin ram uknak thuneihnak an lakih mipi zalennak ansiatsuah tikah Chin upa le thuruat thiam, pumpe hrakkhat pawlin Chin miphunin thuneihnak, mahte rorelnak a neihsal theinak dingah an rak zuam. Asinan1988 hnu lam ih Miphun hrang cangvaihnak hi kawl pawl thawn kan kawm awk hnuah a langsar bik dothlennak asi. 1988 ih Democracy hrang a rak do tu mitampi cu ramhnuai le ramlengah kawl ralkap kumpi do in dothlennak tuah asi. Dothlennnak tuah tikah Democracy hnakin Miphun Mahte Rorelnak (Nationalself determination) a thupi sawnah ruatin hmalak asi. Miphun Rorelnak hrangcangvaihnak khal hi a falih cangvaihnak si loin Democracy hrang cangvaihnakthawn a cawhpawlh, cemcih asi fawn. Miphun pakhat sinak ah Chin mipi cu lungrual in a lang ko nan peng le ramthen lak ah siseh henchman tete lakah siseh pawlkawm awknak tthat lo ruangah le ruahnak hngat awknak bulba neih lo ruangah mipi huap thei tu pawl (party) pakhat hman a um thei lo. Mi zo khalin Chin miphun pumkhat sinak thin lung an nei cio in a lang ko nan thleidan awknak le mai peng le mai henchman misa duhsak awknak thinlungput (tribal mindsets) pawlin lungrualnak nasa ten a siatsuah fawn. A tawizawngin sim asile Chin miphun pawl hin miphun pitling pakaht si in mahte rorelnak, uk awknak nei thei dingin Chin miphun sung lala ah pumkhat sinak, rin awknak ngaingai a um hrih loin a lang. Cuti3) Kawl Hngotsan ih hmalaknak (Constructive engagement)Ramsungah ruahdan pakhat mi hrekkhatin an hngat awknak cu kawl mipi thawnziangtik lai khalah pawl kawm aw in hma laknak neih asi. Hril awknak le ramtthansohnak thu khalah kawl pawl thawn ttangrualin hmalak a si. Mahte miphunrorelnak le thuneihnak hrang si loin kawl pawl thawn hma la thlangin kawlhotu pawlin in lungkim pi tawk Chin miphun hrang khalah ziangkim canvo neive ding asi. Political party din tikah khalah kawl pawl thawn zawm aw aw in hnatuan asi. 4) Chin Hnahthlak Zawm Awksalnak (Irredentism)Chin miphun cu India, Kawlram, le Bangladesh ah a hranhranah tthentthek in asi vekin mi hrekkhat pawl cu kom khawm awksalnak ding hrang hma an la ih annawr. Cumi cu ramkulh hranhran ah a tthen aw mi Chin hnahthlak pawl komkhawm aw salin mahte uk awknak, a zalenmi ram din a silole kawlram maw Indiamaw pakhatkhat sawn ah kawm ding a si.Khaikhawmnak tawite:1) Democracy:Chinmi pawlin Democracy hrang cangvaihnak neihmi pawl hi kawlram sung miphumkimin ralkap uknak kan duh loih Democracy kan duh a si ti langternak le mahte mai miphun thuneihnak lamzin sialnak hrangah siseh kawlram miphun dang pawl thawn hnatuan tlannak ah siseh leitlun ramtin hnenah politics cangvaihnak hrangah atha. Asinan kan Chin mipi in kan tul mi le duhmi, Chin miphun mahte rorel le thuneih nak, mahte uk awknak thawn khaikhawm tikah Democracy uk awknak cuhmanrua pakhat vekin hmuh thiam a thupi. Democracy kan ngah tikah cun tui ralkap uknak hnak cun tampi hmasawnnak le zalennak a um ding ti cu a fiang. Asinan ziangvek Democracy kan hmang ding timi parah kan Chinmi pawl in ziangvek le ziangtluk tthathnemnak le zalennak kan nei ve ding ti mi a tthum aw. Chinmi pawl duhthusam kim thei dingin Chinmi lala induhnak ausuahpi ngam a ttul. Chinmi pawlin ausuahpi nak um loin kawlpawlinkan duhthusam in pe ding tiah ruahsannak cu zunmang vekfang asi. Mimal lepawlmal hlawknak bak miphun pumhuap in zalennak, rorel theinak letthasohankah hma lak theinak ngaingai nei dingin Chinmi thotho in ausuah pingam a ttul. Cutikah pawlmal (party) pakhatkhat thurin ruang ah maw party aiawh ih hril mi MP pahnih khat duhnak men in Chin mipi duhthusam cu kawl hruaitu pawlin an pitlinter lo ding ti cu a fiang. Curuangah Democracy a si khal le Chinmi hruaitu le mipi auaw pakhat ten duhthusam fehpi ngam a ttul. Chin miphun in kan duh mi le duhthusam hmu thei dingin chin mipi auaw cu burkhat le aw khat ten ausuah le dinpi a tul. 2) Mahte Miphun Rorelnak (Nationalism vs Self Determination)Leitlun ramtinah miphun tampi cu Mahte Miphun Rorelnak (Nationalism) hrangan cangvaihnakin miphum dang le ramdang uknak kuthnuai ihsin a zalenmi ansi. Miphun thuanthu ruahnak tel loin democracy ruahsannak ah hngat awknak cusanthar san ih pawmzua ruahnak le a awlsam zawngih a ruat thiamtu pawlhrang ahcun a ttha zet. Ziangah tile kum zabi 21 hnakah kan thleng zoih ramhnget khoh cia le uktu can a cang tu pawl in Miphun thliarhran awknak(Nationalism) hi democracy dotu a si an tiih anmai lalnak le uknak ram ahnaihnawk thei ruangah an duh lo. Cutikah ram hnget khoh zo le uktu can cangtu miphun pawl hin Miphun thliarhran awknak (Nationalism) hi an do bik mipakhat asi. Asinan Chin miphun pawl hin Mahte miphun rorelnak le thuneihnak hrang a suallo asile Chinmi hrang hmakhua cu kawl pawl kutah a ummihkawl pawlin ttha an ti tawk fang, in zangfahzat fang Chin mipi in a co tawk a si a ding.\nMiphun rorelnak hrang hlawmkhawm in cangvaihnak (national movement) lawng hi Chin mipi duhthusam lam hmuh thei tu ding umsun asi. Mahte mimal maw pawlmal in maw kawl pawl thawn cabuai parah rorel tlangnak cu mimal le pawlmal hrang ahcun tampihlawknak a um thei nan miphun pum huap in kan zoh asile miphum zapihmalaknak dal tu asi tikah miphun thuanthu ke phet tu ah a cang.Cun Chin mipi lakah peng hranhran le ttong hranhran hman a si tikah pawl(party) pakhat sungah hma laknak um thei lo hman sehla zo cio khal Chinmiphun zapi huapin ziangtin auaw (voice) pakhat kan suah thei ding ti mi himiphun hrang a ruat tu cun a ruat ding hrimhrim asi.3) Kawl Hngotsan ih hmalaknak (Engagement)Kawlpawl thawn kawp awin miphun hrang cangvaihnak hi khatlamah tthatnaktampi a um rualrualin khatlamah miphun thuanthu a tibalhnak a um. Kawl upa pawl thawn hmalak tlang tikah tampi theihnak, neihnak le canvo ttha mimal lepawlmal hrangah a um thei. Asinan khatlamah miphun hlawmkhawmnak le miphunmahte rorelnak lam zoh tik ahcun mimal, pawlmal in kawl pawl thawn hmalak tlangnak cun Chin miphun zapi te hmasawnnak (national movement) lamzin kalh tu asi thei. Miphun Mahte Rorelnak titikah kawlpawl dodalin zalennak (total independent) sual ding tinak si loin Chin miphun pawlin mahte thuanthu kilkhawi, kenkawh thei le duhthusam in than sohnak hrang hma la tlang thei dingin le Chin mipi lungawinak hrang zalenzetin tuan thei dingin a zalenmi ukanak sawn asi. Cutin asiruangah kawl pawl thawn kawp aw in hnatuan tikah Chin miphun hlawm awknak le pumkhat sinak hi a thupi bik ah ret ringring in cumi bawm tu le Chin mipi zapi duhnak pitling thei nak ding kalh tu zianghman zohman in tuahlo a tha.\n4) Chin Hnahthlak Zawm Awksalnak (Irredentism)Leitlun hmun tampi le miphun tenau tampi cu miphun tam deuh le tum deuh pawluknak hnuaiah tthendarh in an umih miphun finkhawm salnak hrangah an sualbuairero. Cu lakah Chin miphun khal India, Kawlram le Bangladesh ah tthendarhin kan um tikah upa le khuaruat thiam hrekkhat cun Chin miphun finkhawmawksalnak le Mahte Miphun Rorelnak hrangah hma an la ih an zuam rero. Zo ciokhalin Chin miphun hnahthlak hmuahhmuah pumkhat kan si ti thinlung kenginhmunkhat le ramkhatah mahte rorel thei ding cu thinlung duhthusam cio a siko ding. A tufangah himi a harsatnak pakhat cu leitlun ram tampi (International )theihpi le pawmpi mi ramririn remsal hi thil har ngaingai asi. Cuibakah kanChin miphun lakah auaw pakhat rualran ten suah thei mi kan nei lo. A harruangah tuah lo ding tinak si loin tulai fang dinhmunah kan miphun thuanthuin a fehpi rero lai mi zoh tikah ziangvek hlawknak a umih ziangvekhlawklonak a um, ziangvek tum tahnak pawl hi pitlin theih asi ti zoh thiam a ttul.Atufang dinhmunah Chin mipi in ziangvek hmanrua (socio political capital) kan nei ih ziangvek hrangah kan hman tikah kan miphun thuanthu a tuah tha bik dingih Chin mipi lung a awi bik ding tiah ruat thiam a tul. Nikhat nini ah Chin miphun nu le pa pohpoh in "Chin hnahthak pohpoh cu ka fa lena si" an ti thei tikah, Chinmi fala le tlangval pawlin "Chin hnahthlakpohpoh cu ka unau, ka farnu, ka ttapa na si" an ti thei tikah, canpual (public opportunity) zem awk tikah a naute sawn in "ka u, nangsawn siseh" an ti ih a upa sawn in ":Ka nau, nangswn siseh" an ti thei tikah, thiehnak a karzai vivo dingih ruahnak mulemal nei lo ttansan nawn loin upa le a thei deuhdeuh le ruahnak ttha sawnsawn "Amen" kan titlangthei tikah, neihnak tla a karh vivo dingih "Nang ei hmaisa aw" kan ti awk theitikah, miphun siatnak a tuah tu cu kan zaten ralah retin tthatnak a tuahtucu zokhalin cawimawi tlang vialvo a si tikah, upa le nu le pa in nauhak pawltthasohnak an ruatih naute deuhin upa pawl ruahnak ttha ttha an lak theitikah, Chin miphun hrangah Pathian in lungawinak ni a khawkhan mi cu kan hmuleh ko ding. Hmuntin ramtinah mi mithmai zoh in mi hnen um, hlawhfa,siahhlawh a tttuan rero tu pawl lungawi ten mai ram, mai inn, mai khua ah,mai thisen pi pawl thawn hla sak tlangin lungawinak thu an ruah aw leh ding.Cutikah mualphoza in miphun dang hnattuan duh lo mi ttuan in le mai tum lo pi hrehcingin thuphan phuah cawp rel rero khal a ttul nawn lo ding. Cutikah zo ciokhal an thinlung hma a dam dingih mithmai pan ten fala le tlangval hmeltthattha in kan ram cu an ceimawi dingih kan miphun thuanthu cu kilkhawi leceimawi a si ding. Cuticun kan miphun Pathian khal kawakawa asi dingihkan miphun khal cawisan asi ding. Tui kan tonmi cio cu khuahlan thuanthu ruahvekin tesin fapawlin an run sim leh sawn ding. Tesinfa pawlin thuanthu mawite sim ding anneih theinak dingah a tuih mino le tthalai, nu le pa pawlin thinlung,thazang le neihnak sengin nan ttuan rero lai mi cu miphun thuanthu ro khawlrero nan si. Inn pi hram cu a bul (founation) bun rero lai asi ih kan pupa pawl hram rak toh cia mi parah tuisan minung pawlin kan miphun thuanthu hram kan ttoh timi parah kan tesinfa pawl an leng lai ding. Lungawi;\n:“Mi zo khalin an thin lung cio ah ‘thiltha’ tiah ruah mi an nei cio, asinan thilthabik cu zapi hnenah theihter asi ringring lo.”\n:”’Thiltha sathliah’ cu thilthabik dodaltu a rak si theu ti hi mi tampi in thei hai sehla thilthabik le mi zapi lungawinak sawn hi tuan an duh cio ding nan.”


Biden nih teinak:A coh taktak cang’Chim awk a um tilo. – Onlinenungak\nBiden nih teinak:A coh taktak cang’Chim awk a um tilo.\nGeorgia: Georgia State Govenor cun dan vekin Biden cu nehnak ca a pe zo. Asinan vote an siarsal mikha State dan vekin automatic ih tuah mi a si ruangah Trump Legal Team dil vekin Vote Audit an tuah lo. Khati rizal a suah ding cu theih cia a si. Tu cu Court ah vote zate scan tuahih audit dingin thu an pulut. Vote an audit tikah vote diklo an hmuh pang cun an certify zo mi khal kha an rescind(hnukkir)sal thei. Asinan vote diklo an hmuh lo cun Biden in a neh lanta ding. thuthar um hlan sung cu Georgia EV 16 cu Biden ta ih ruah phawt khala sual lem lo ding.\nUS Federal Court umdan cu District Court ah judge 678 an um ih Republican lam ruat mi 312 le Democrat lam ruat mi 317 an si. Cumi ihsin Appeal Court(Circuit Court/court of Appallet) 13 ih Judge 179 an um. Republican lam ruat mi Judge 96 le Democrat lam ruat mi Judge 81 an um.\nPennsylvenia hi 3rd Circuit ram a si ih Judge 14 lakah Republican President ruat mi Judge 8 le Democrat 6 an si. Michigan le Wisconsin hi 6th Circuit ram a si ih Judge 16 lakah Republican ruat 11 le Democrat ruat 5 an um. Georgia hi 7th Circuit ram a si ih Judge 10 lakah Republican ruat mi 8 le Democrat ruat mi 2 an si. Trump Team pawlih thu thehluh hi Judge in an rak ngai thupit sak lo an ti ṭheu ih Appeal Court talah cun ṭhaten an rak ngaisak dingah ruat sehla.\nWisconsin khawpipawl ah Vote siarsal an thawk zo. Michigan ah cun Wayne County in Biden an certify lo ruangah certify lo dingih court ih ngen a ṭul hrih lo.\nTrump Legal Team in Sidney Powell lakah an thairfihlimaw deuh. A san cu a ṭawng mi hrekkhat cu hleifuan tukih finfiahnak le a pe thei fawn lo. ṭhimnak ah Dominion software in Trump vote Million 38 lai Biden a pe tivek..\nUS Federal Election Commission Chairman James Trainor cu Sky News Australia in, ‘Voter Fraud’(vote diklo) a um na zum maw tiih an suh tikah thil fehdan le umdan ka zoh tikah a um ka zum rori a ti.\n√Russia President Putin cun, “Media-pawl hril mi si lo, US mipi hrilmi President a ra suah tikah zo an si khal le ka pawm leh ding. Cumi a fiang hlan cu thinsau ten ka hngak hrih ding” a ti.\nMichigan in an certify hrih zik lo. Pennsylvenia cu tuizan certify ding an si ih Court ah block dingih ngen a si.\n√Boruak hin siat lam si maw ṭhat lam si maw a pan hrih lo.


Hmaiton Archives - Page 6 of 7 - Chinland Today Media\nCT : Singapore le Malaysia na tlawnnak lamzin tluanah harsatnak na rak ton mi a um pang maw? MSHP : Cuti harsatnak rel ding ciamco cu ka rak tong lo hokhaw. Yangon ihsin Singapore, Singapore ihsin Malaysia fehnak ah A Thawng tei arrangement hi a fel thuptho tukih ka tluang zet. A zaten Pathian lamhruainak lawnglawng a si. CT : […]\nby CT Media ·\tMarch 14, 2012 ·\nMai Siang Em Mawi MBBS Leh CT Hmaiton\nDr. Siang Em Mawi Leh CT Hmin : Siang Em Mawi Duhkawh : Emte Pasal : Nei lo Suah Ni : January 2, 1989 Suahnak : Tahan, Kalay Myo Pa Hmin : Ngun Khuai @ Mg Bah Nu Hmin : Kap Lian Cuai @ Aate U Nau : 4 – U mipa 3, Nautabik Zirnak : […]\nby CT Media ·\tMarch 5, 2012 ·\nZLT: Lusei nunphung, ttong, calai ih ciahneh mi kan miphun pi pawl mai ttong hmang in zalen zet in kan nunphun kilkhawi thiamnak ding ah, cawisan thiamnak ding ruahsan thawn kum-1980-81 Tahan ah dinsuah a si. Mipi: Ziang ruangah CNF lole Politik ah na lutsal? ZLT: Kawlram kum ziangmawzat Federal Ukawnak duh ah kan buai taal rero ih tubaite kawlram […]\nby CT Media ·\tFebruary 20, 2012 ·\nCT: A hmaisabik ah na hmin pumhlum, le na sulphumnak in sim thei pei maw? TT: Aw sim theituk ee, ka hmin pum cu Htun Htun Than a siih Insein,Yangon ah ka suak. CT: Ziangtik kum hrawng ihsin awnmawi lamzin na zawh? Na family background tla thei kan duh ? TT: Hmm,,,, Awnmawi lam ka lut thok ngaingai vun ticun […]\nby CT Media ·\tFebruary 19, 2012 ·\nCT: A hmaisabik ah na thuhla famkim (Bio-data) in sim thei pei maw? STL: Falampeng,Tlauhmun khua ah ka suak,Falam khaw sungah ka tthanglian,Suahsem pi unau pa(4) an zaten US ah innsang cio thawn an um ,Innsang Nu Iang Vang le fapa(1) le fanu te thawn Greenville,South carolina,US ah kan um. CT: Fimthiam zirnak le tuah tuanzo (Previous experiences) […]\nby CT Media ·\tFebruary 8, 2012 ·\nCT: : Na thuhla tawi ( Hminpum, suahnak khua, nupi fanau le unaupawl ) in sim aw? FD:: Ka hmin cu Fung Dun. Mirang hmin tla ka nei lawk nan ka hmin ngai hnak in mirang hmin an thei tamsawn ruangah ka duh nawn lo ih ka pu ih i sak mi ka lai hmin lawng ka hmang. Ka suahnak cu […]\nby CT Media ·\tAugust 31, 2010 ·\nCT : Na thuhla tawi in sim thei pei maw? Hminpum, nu le pa, Suahnak le unau pawl? VTP : Sim thei tuk ee! Kei lamlam ka thuhla theih nan duh cu ka mang abang sawn. Ka hming pum cu Van Tuah Piang a siih, (Piangte) tin duhkawh nakah in ko. Falam khawlipi ah ka suak. Pu Ral Sai Lo […]\nby CT Media ·\tMay 14, 2010 ·\nPu Zung Luai Thuanthu Tawi\nPu Zung Luai Thuanthu Tawi Chinram lal hminthang Tlaisun khua Pu Con Bik ih tupa Pu Sai Luai le Falam peng Khrifa hmaisabik Lumbang khua Rev. Thang Cin ih fanu Mary tei’ fapa Pu Zung Luai cu November 20, 1930 ah Lumbang khua ah a piang ih January 16, 2010 ah a leitlun nun a cem. Pu Zung Luai hi […]\nby CT Media ·\tFebruary 10, 2010 ·\nHi hmaiton thusuhnak hi Malaysia Hruaitu Thuthang sungta lakmi asi. Kan hruaitu ropi pakhat upatnak le ?ihzahnak kan lan ternak ih tarlang mi asi. (HT = Hruaitu palai, HCN = Hrang Cung Nung) HT : Hruaitu thuthangca in LCF hmin in na kut kan lo kai. HCN : LCF hmin ih ca in kuat ruangah ka lungawi. Pathian kan thangthat. […]\nby CT Media ·\tSeptember 21, 2009 ·\nLaimi lak ih Rap (hlasam) sak hmaisa bik silo na in a mah ruangih mipi ih hlasam theih lar phah zet mi Salai Van Thang (Avan) Falam phunsang hotu khal ttuan ih Laimi tthansoh nak ding hrang tiih a theitawk ih zuam rero, mi tthen ih Sialkiringcin tiih theih larmi Chinland Today in a caan awllo lai fangah thusuhnak a […]\nby CT Media ·\tSeptember 1, 2009 ·


Tuzarh sungih Ralhraang Daantattuar Kawlram mihminthang pawl cazin | Falam Online Media\nTuzarh sungih Ralhraang Daantattuar Kawlram mihminthang pawl cazin\nDothlengnak thawn hnuaihnihawtu ti`n SAC ralhraang cun kan ram a buai hnu thla 1-2 hrawngin ramsung mihminthang tamzet a kai.\nLanghgan rorin lamzawh nakih teltu siseh, hminthannak hmangṭangkai in online ihsin mipi thapetu kaihkhihtuar mihminthang tamzet an um lakah tuikaar sungih daantattuar mihminthang pawl cu a hnuilam bangtukin an si.\nRamsung mihminthang tamzet telin CDM tuah dingih mipi thapetu ti`n February 17 ih SAC ralhraang kaihkhihding cazin suahmi ah a tel ih April 9 ah ralhraang pawl in an kai.\nTuini December 30 ah Insein thawnginn thuṭhenzung in hnaṭuanhar +kum 3 thawngthlak dingin thu a ṭhen sak a si.\nAnih khal hi a pasal Pyay Ti Oo thawn thubuai an tuah sakmi a bangaw ih tuini December 30 ah hnaṭuanhar +kum 3 thawngthlak ve dingin daantatnak an nei a si.\nAnih hi Missionary rak ṭuan dah Karen mi a pu kaihhruainak thawn Christian sungkua ih seilian a si ih hlasakthiam hminthang a si.\nBawlung sit khal a thiam hlei ah rampi aiawhtu football team tiang rak tel bantu a si.\nRampi a buai hnu ah ralhraang in an kai ih caan tawkmawi thawng a tlak hnu ah hnaṭuanhar +kum 3 thawngthlak dingin thu an ṭhen sak ve a si.\nHlasakthiam PO PO\nAnih khal hi tuini December 30 ah Insein thawnginn thuṭhenzung in hnaṭuanhar +kum 3 thawngthlak dingin thu a ṭhen sak a si.\nCeleb Win Min Than\nCeiawknak/dan thawn pehparin Kawlram internet khawvel ih hminthang a si ih tuini December 30 thotho ah Insein thawnginn thuṭhenzung in hnaṭuanhar +kum 3 thawngthlak dingin thu a ṭhen sak a si.\nLuMin telin ramsung milar 6 cu cozah dodal dingin mipi lungtho tertu an si tiah SAC ralhraang in pukmah 505 thubuai orhter in February 17 ah kaih theihnak ca an rak suah.\nKaihkhih phang ah hmun dangdang ah a relh vivo nan February 20 zaanlam ih video a thlah hnu ah rinlopin ralhraang pawl in a relhnak hmun ah an siim ih an kai.\nTuini December 30 ah Insein thawnginn thuṭhenzung in hnaṭuanhar +kum 3 thawngthlak dingin daantatnak a nei a si.\nSiarcih : Ralhraang SAC ralkap pawl in Lu Min an kai dan\nRiit theih thuthawn pehpar in thawng a tlak lawk ih a suak saal hnu reilote ah Dothlengnak thawn pehpar in ralhraang kaihkhih a tuar saal.\nAn kai lai ah a taksa par ah riit theih sii an hmu cih thu, ralhraang pawl in an phuang nan tuini December 30 ih daantatnak an nei ahcun midang vekin hnaṭuanhar +kum 3 thawngthlak dingin thu an ṭhen sak.\nModel Paing Takhon\nHmelṭhatnak thawn leitlunhuap ih langban ve a si ih, micuangce si cingin ralṭha zetin lamzawhnak ah a tel ruangah ralhraang in kaihkhih theihnak thu an suah ih April 8, zinglam nazi 5 hrawngah Yangon ih a nu inn ah ralhraang pawl in an kai.\nTC Candler and The Independent Critics in leitlun hmelmawibik pakhatnak ih an phuan hlan, nikhat duh ah hnaṭuanhar +kum 3 thawngthlak dingin SAC ralhraang in daan a tat a si.\n← Falam Township IDPs Management Team in Ralkian pawl Bawm\nRalhraang SAC ralkap pawl Falam peng ah kaiso vivo →


Mahlemah rinsan awk tul zia | Radio Veritas Asia\nLeitlunah hlawhtling in hlawhtlin nak ih nuamnak a tep taktak tu mi pawl cu thiam hleice in mai thazang a rinsan tu pawl lawng an si. Leitlun ih hmuh a theih mi a hlawhtling mi pawl tinkim cu thiam hleice in mai tuah nak ruahnak rinsan in a zuam tu pawl lawng an si. Mah rori thansonak, liannak, hlawhtlin nak hrang mahlemah lo cu rinsan tlak taktak zo hman an um lo. Thiam hleice, mahlemah rinsan aw in lian nak ih a zim thlen duh tu pawl cu,\n-Thuhla ruatin talhton thiam nak\n- Hmuhton mi neih nak\n- Mai sinak kilthat nak\n- Mai thinlung sia pawl rem that nak\n- Tihnak thinlung hlon nak\n- Thanso duhnak thinlung duhnak tamter nak\n- A kaih lo mi tuahnak pawl hrial nak\nCutivek thu pawl pelh lo in neih ding.\nThanso duh tu cun mai thinlung le mahlemah bum awk lo ding. Mai hnatuan kha upat ding. Mai hnatuan upat lawngah cui hnatuan in mah khal man a nei ter dingih hnatuan ih man a ngah ding. A tlun lam kai a theih ding. Farah nak cu tuar a har mi thil pakhat asi ti mi cu a hman. Asinan farah nak cu lennak a keng thei tu saya tha asi tiin ti a theih. Farah nak timi hramlak ramsa he pawl, kuahrum pawl, hling pawl, hrilnak pawl a tam mi Tlangpi kaan thei lawngah hlawhtlin nak timi hmun thlen a si ding. Hlawhtling ih lennak thlen nak timi cu a har ih a bingbo mi tlang kai thawn a bang aw. Cui a bingbo zet mi tlang zim kai tikah mi pakhat cu mi pakhat a tlun thleng dingah forh ciamco a ngah lo. Mai kut le ke mahlemah rinsan aw in an kai theu.\nCuruangah thiam nal hleice duh pawl cu zuamnak thinlung le ngam huai nak thinlung neih ringring ding khal a thupi zet. Pumpek duhnak thinlung neih nak in a tha mi ruahnak le ruah thiam nak pahnih cu a mah ten a lang theu. Mi pakhat a hlawhtlin nak cu a pumpek nak thinlung ruangah a si. Thinnau in hlawhtlin lo nak cu a tih nak thinlung ruangah a si. Hlawhtling taktak dingah ruah rero caan ah hlawhtling ter tu ding tuah daan pawl amah ten a lang theu. Cumi tuah daan vekin ralthat nak thinlung thawn zuam asi ahcun hlawhtlin nak lamzin thlen tengteng a si theu.\nTlaksiat ding lawnglawng ruah ringring a si khalle tlak siat nak ding lam pawl pakhat hnu pakhat a suak theu. Cutikah pumpek duhnak thinlung a hlo ih tih nak thinlung lawng a thang vivo ding. Hlawhtlin nak cu ruahank men lawng in a cem lo. Ruah vekin tuah taktak lawng ah theh suak a theih. Zuamnak a nei lo tu cu zohman in hlawhtlin nak ih a lu thleng dingah an bawm thei lo. Hlawhtlinnak timi thil mankhung cu ruahnak, zuamnak, mai thiam nak cuvek pawl thawn man pe in lei lawngah nah mi thil mankhung a si. Hlawhtlin nak khatlam luh nak sangka cu luhduh men in lut thei dingah on a silo. Zokhal siseh lut in a nuam nak tep duh asile mah rori ong in luh in a nuam nak tep duh asile mah rori ong in luh dingmi sangka a si.\nLeitlun ah a lian mi minung pawl hmuh tikah “na van a tha ve, na van a tha” tiin lom an si theu. Taktak ahcun anmah pawl cu a hrampi vun mang sal dingah a tul. Curuangah van tha in lian nak timi thiltha ngah duh asile ral that nak thinlung nei, pumpek duhnak thinlung tahthim in mai thiam nak, mahlemah rinsan awk nak thinlung nei, cumi pawl zuam nak kha ti lo theih lo in ret in tuah aw. Lar in lian nak lamzin par thlen ding timi a fiang tiin ka sim duh.\nRef- for youth


Min Aung Hlaing le Daw Aungsan Suh Kyi Cu Tuini July 15 Ah Ton Biaruahnak An Ngei Kho Tiah>>>>> – Onlinenungak\nMin Aung Hlaing le Daw Aungsan Suh Kyi Cu Tuini July 15 Ah Ton Biaruahnak An Ngei Kho Tiah>>>>>\nMin Aung Hlaing In Daw Suh Kyi A Tong Tiah Ralbawi Pakhat Cun Media A Simthei\nRalkap in rampi thuneihnak an lak hnuah ralkap cozah ih thuneitu sangbik Min Aung Hlaing cun tuini July 15 ah Daw Aung San Suh Kyi He an i tong tiah ralbawi pakhat cun Myanmar Pressphoto Agency thuthang a simthei.\nZiang duhdan in Min Aung Hlaing in Daw Suh Kyi a tong timi cu theih a silo ih ,ziang thu an rel timi khal ralbawi cun a theih ban lo thu a rel. Hivek thu a um veten Daw Suh Kyi ih sihni cu phone hmangin thusuh fel hngal a si ih,anih cun ,Court ni lawngah Daw Suh a ton thei thu a rak sim.\nSihni Daw San Mar La Nyunt cun “Daw Suh le kannih sihni pawl cu Court ni lawngah kan be aw thei. Tuih thuhla lar tuk in suhmi ralbawi (kachuk ) In Daw Suh a tong timi cu kannih khal in felfai in kan thei hrih lo,” tiah Myanmar Pressphoto Agency a simthei.\nMak zetin American ramdang vuanci in ASEAN palai pawl online in a biak tumah Myanmar ram aiawh in ramdang vuanci U Wunna Maung a tel ve ih ,an thurelmi cu ralkap lamin mipi theihternak an nei hrih lo a si.


Kawlram Ih Vanzam Phummi Hawltu Pawl Beidawng - Chinland Today Media\nJanuary 18, 2013 10:22 am·0 comments\nKan dung zarh ah David Cundall hohanak in mi 21 lenglo cu Kawlram sungah lut in leitlun ralpi veihnihnak August 1945 lai ah vanzam thenkhat pawl cu Yangon vanzam tumnak kiang hrawngah phum ding an zum ruangah lai suak dingah an lut.\nHilai ah vanzam taksa then tampi thingkuang sungah ret in lei hnuai ah an rak phum ih vanzam 140 lenglo phuum hlo an si. Vanzam 36 hrawng cu Mingaladon vanzam tumnak hmun hrawngah an phum tiah a hawltu pawl cun an zum.\nAsinan, tuini tiang an hmu theihlo ruangah an beidawng zet. A laitu lakih thenkhat cun an phumnak hmun silo sawn ah an hawl a si ding an zum thu an sim. Asinan, Mirang pawl rak bawmtu Soe Thein cun “Kan hmuh lai hlan lo kan lai ko ding” tiah a sim.\n88 Generation Thawngtla Suak Pawl In Thuthanglatu Pawl Kawmnak Nei Ding\nRampi Tlangbawipawl le Ramthu Party 37, Rampi Remdaihnak Hrang Thurelkhawm


Biazai cu Ziang A Si? - Chinland Today Media\nBiazai cu Ziang A Si?\nSeptember 27, 2013 5:35 am·0 comments\nBiazai timi cu, hmualnabik, sungtuah thukbik, le awkhiah neibik ruang-ampawl neitu Calai khi a si (Literature in its most intense, most imaginative, and most rhythmic forms). Calai lakih thukbik le calai timi ramri sungih fiangfaite’n a lutbik mi calai ruang-am a si ruangah calai theory (literary theory) le fakselnak theory (critical theory) tamsawn cun biazai sungah hna an ttuan, biazai hi an hmuitin ttheu. (Hminsin: Biazai = Poetry, Bezai = Poem)\nBiazai le thutluang (prose) cu, a hramthoknakbik ahcun, catlang tthendan ah an danglam aw. Biazai cun catlang (line) a hmang ih, thutluang cun catluan (sentence) a hmang. Biazai ih catlang hlawm cu caangtthen (stanza) a si ih, thutluang ih catluan hlawmkhawm cu catluanhlawm (paragraph) a si. Biazai catlang cu a catluan zawng ih zoh cun catluan kimcang pakhat khal a si thei bang in, kimcang lo khal a si thei. Bezai phuahtu in a duh dandan in a remkhawmmi an si.\nA tlangpithu cun Biazai ahhin hmuithlam hmang ih thuhla pholangnak (imagery) a tam ttheu ruangah (a hleice in khaikhin ih thurelnak/metaphor) thutluang ih kan hmuh tlangpi mi ca hnakin a sullam (tican) ngaihven thuk a ttul ttheu.\nBiazai (poetry) timi ttongfang hi a tlangpithu cun caang (verse) ih ngan mi ca hmuahhmuah khihhmuhtu ih hman a si ttheu nan, tlinnak sang a nei mi caang khunkhan (serious verse composition of high quality) lawng khihhmuhtu khal ah hman a si thotho. Caang (verse) timi ttongfang khal hi biazai hmuahhmuah khihhmuhtu ah hman a si ttheu nan, tlinnak sang le cungcuang a neitu bezai hrang lawng ih Biazai timi ttongfang a hmangtu cun, caang timi hi calailam manmual a nei tuk lo mi bezai kawhnak ah an hmang.\nTlinnak sang a nei lemlo mi caang khi cu caang zangkhai (light verse) tiah an ko. Cang zangkhai cu hnihsuak um, sullam nei hran mumal lo, asilole ttongfang relbawl kual menmen mi tivek an si ttheu. Asinan cuvek an tuahnak hrangah thiamnak cuangmuar zet an hmang ve thotho. A ruang-am zawng ih rel cun caang zangkhai ahhin Limerick* le Epigram** ihsin Parodies*** le Occasional Verse**** phunphun tiang an tel thei.\nCaang zangkhai hi bezaipu khunkhan pawl (serious poets) khal in an ngan cang a um. Tthimnak ah John Milton, Johann Wolfgang von Goethe, le T. S. Eliot tivek khal in an rak ngan ve phah. Asinan caang zangkhai an ngannak ihsin mipi theih hlawhtu hminthang tthenkhat cu Edward Lear, Lewis Carroll, W. S. Gilbert, Ogden Nash, le Dorothy Parker tivekpawl an si.\nCaang Zalen (Free Verse)\nCindanthlun Cangruang-ampawl (traditional verse form) thawn a dang aw mi biazai khi a si. Thleithlakawkdan kalhmang thlun ringring mi nei ih duansuah mi awfang (syllable) remawkdan (regular beat of meter) nei hran lo in, bezaipu in ttongsuah awkhiah pangai pawl ih awnmawi umtudan a tontuar dandan parih a tthum aw sawn mi (on the individual poet’s sensitivity to the music of natural speech rhythms) awfang remawkdan sawn neitu biazai a si. Caang zalen hin a tlangpithu cun ttelh (rhyme) khal a nei lemlo ih, catlang sau le tawi khal bang aw lo culci an si deuh. Catluan fehdan khal ah thlun hranpa mi kalhmang a nei lemlo.\nSan thar ih caang zalen ngansuah cangvaihnak hi zabi 19 lai ih Walt Whitman i’ Leaves of Grass bezaipu ihsin siseh, French symbolist-pawl***** a si mi Charles Baudelaire le Paul Verlaine ih biazai in siseh, English bezaipu Gerard Manley Hopkins ih bezaipawl in siseh, a rak thok mi a si.\nZabi 20 sungih biazai khawvel ah caang zalen hi a tamsawn ko nan, bezaipu tthenkhat cun cindanthlun ttelh le tehkhawng (meter) hman hi an ngaina sawn. An hrang ahcun caang zalen ngan cu, American bezaipu ropi Robert Frost ih ttongkam in, “Net phelh ih tennis leh vek” (like playing tennis with the net down) a si.\nBezaipu dang pawl ih hrang lala ahcun caang zalen ngan hin anmah bulpak awkhiah le mit-hmuh pianzia ruang-am (rhythmic and visual form) sersuah thar theinak canvo a pe ve thung. Caang zalen ngantu bezaipu tthenkhat cun bezai fing khat cio hrangah ruang-am thar pakhat vivo an tuah. Midang lala cun bezai pakhat hnu pakhat ih hman vivo mi kalhmang asilole ruang-am an sersuak. Sim duh mi cu, caang zalen timi hi zalen vuarvi duh ruangih ngan a si lo ih, kalhmang thar sersuak thei ding in, a hlun thlun nawn lo, tican sawn a si.\nBezaipu tthenkhat lala cun bezai pakhat hrangih kalhmang thar sersuah vivo hnakin kalhmang um cia thlun hi an duh sawn ve. Tthimnak ah Robert Frost cun, “Cindanthlun Bezai ruang-am ka hman ruangah, kalhmang thar sersuah ding timi phur rit ihsin ka luat ih, ka ngan ding mi thuhla kha tthate’n ka ngaihsak thei sawn,” tiah a sim.\nTui ttum cu hivial in duhtawk sehla. A remcan dandan in kan peh leh pei.\n1. Kathleen Morner & Ralph Rausch, NTC’s Dictionary of Literary Terms, USA: NTC Publishing Group, 1998.\n2. Kianghrol, Calai Zirnak Hmaihruai, Tahan-Kalaymyo: Zolun Computer, 2011.\n3. Klirlungz, Biazai Rianram, Tahan-Kalaymyo: Zolum Computer, 2010.\n*Limerick = Pianhmang felfai a nei mi sullam nei mumal lo caang phun khat a si. Caangtthen pakhat ih catlang panga um, aabba ti ih ttelh (rhyme) nei mi a si. Catlang pakhatnak, pahnihnak le panganak ah anapestic suum thum (three anapestic feet/ awfang niam pahnih in awfang sang pakhat an thlun mi awkhiah hlawm pathum) an um ih, catlang pathumnak le palinak ahcun anapestic suum hnih an um. Tahtthimnak bezai:\nThere was a young lady of Wilts, a\nWho walked up to Scotland on stilts; a\nWhen they said it was shocking b\nTo show so much stocking, b\nShe answered, “Then what about kilts?” a\n**Epigram = Biazai khal ah Thutluang khal ah hman theih mi calai ruang-am pakhat a si ih; tawi-fel-famkim (terse), hnihsuak um deuh, asilole rel duh mi fuh cutci ih tarlangnak bezai asilole ttongkam a si. Tthimnak ah Oscar Wilde in, “Thlemnak timi si lo hi cu ziangtinkim ka tuar thei thluh,” (I can resist everything except temptation) a timi vek hi a si (Thlemnak bikbik a tuar thei lo cun tingaihnak um cuang hlah maw!). Epigram ti hi a tir ahcun thlanlung (tomb) parih tawi-feltei’ ngan mi bezai a rak khihhmuh. Asinan tuisan ahcun ttongfim (saying), khuahttelh (couplet – a thuhla a famkim mi bezai catlang ttelh aw pahnih), asilole Quatrain (catlang pali a um mi bezai asilole bezai catlang pali hlawm khat) tivek khal a si thei.\n***Parody = Nganca pakhat deusiah (ziau asilole sisiau) duh ruangih cui’ nganca ih ruang-am le kalhmang va cawn hrim mi nganca khi a si. A deusiah duh mi nganca ih hmelhmang (bezai asile a ngandan kalhmang) kha thlun hrim phah in a sungih um mi thuhla kha a rel uar ciamco hrim tlangpi.\n****Occasional Verse = Ni hleice hrangih ngan mi bezai khi a si. Theihlar mi Occasional Verse tthenkhat cu John Milton ih sonnet “On the Late Massacre in Piedmont”, Alfred Lord Tennyson ih “Ode on the Death of the Duke of Wellington,” Walt Whitman ih “When Lilacs Last in the Dooryard Bloom’d” (Abraham Lincoln ih thihnak thuhla a ngan mi), le W. H. Auden ih “In Memory of W. B. Yeats” tivek an si. A tlun ih tarlang mi bezaipawl cu calailam manmual (literary value) an neih tthat ruangih cinken an hlawh zet lai ah, occasional verse tam zet cu cinken an hlawh lo. A tlangpithu in caang zangkhai ih ret an si ttheu.\nSanthuanthu ah Na Hmin Tanter Na Duh Maw?\nCafangkom Remsalnak Thuhla\nLove Song Thawi' Jesuh Hmuaktu Kan Si Pang Maw?\nChinland Today Media Director Chin Ramkulh Ni 42 Tlawnnak Tluang


Chinram falam khawpi ih tlawnginn B.E.H.School (အ.ထ.က.၁) ih tlawng saya CDM tuah tu Suh Khan Thang le sayamah Van Sui cu uico ralhrang pawl in June ni 3 ni ah an inn ah ra in an kai – My News\nChinram falam khawpi ih tlawnginn B.E.H.School (အ.ထ.က.၁) ih tlawng saya CDM tuah tu Suh Khan Thang le sayamah Van Sui cu uico ralhrang pawl in June ni 3 ni ah an inn ah ra in an kai\nadmin June 8, 2022 Leave a Comment on Chinram falam khawpi ih tlawnginn B.E.H.School (အ.ထ.က.၁) ih tlawng saya CDM tuah tu Suh Khan Thang le sayamah Van Sui cu uico ralhrang pawl in June ni 3 ni ah an inn ah ra in an kai\nFalam( အ.ထ.က.၁) tlawng inn ah nauhak ca zirh tu Non CDM saya 5 lawng an um tin thuthei asi. Falam khawpi sung nauhak tlawng ap tu minung 400 an um ih minung 300 hrawng tlawng an kai asi.\nKalay – Tamu zinpi mipi vaksuak khap asi.mani sun lam ih sin do awk nak tu le tu a um rero ruang ah mipi him nak ding ah tin mawtaw le bike pawl vak suak khap hrih asi tin mipi humhim tu lam cun theih ter nak an tuah asi.\nThu ngai awk a tha cun thu kan than thei sun tete hi thu ngai ten um uh si. kan dung kalay-Natchaung zin ih mawtaw mawngtu le 2 tla uico ralhrang pawl in an kap that zo. cu mi tla mipi humhim tu lam cun mipi vaksuak khap zo hnu asi.cu ruang ah vak hlah uh ti ih thuthan mi cu zawm tum ve uh si…\nKalay Le Tamu Kar Kah Doh Nak Ruang Ah Mipi Ralkap Nih ThawngThanh Thar An Tuah Zulh Khawh I Zuam Cio Sih →\n← ZRA pawl hi Uico SAC ralhrang military council kut leh ke an si Zomi Revolutionary Army is Puppet fighter of Burma Army.


Ram le Mipi hrang ah FMP a cangvai thok tum | Falam Online Media\nRam le Mipi hrang ah FMP a cangvai thok tum\nFalam khuapi hrang ih teimak suah ringringtu Falam Mino Pawlkom cun ralkap Uk nak hnuai ih vansang thinhar ih um mipi hrangah cangvaihnak a nei thok tum tiah theih a si.\nCozah pawlkom thawn pehtlaiawknak neinawnlo Falam Covid-19 Volunteer thawn kutzatlang kai in Falam mipi hrang le ram hrang ah hmalaknak neithok an tum ih tuah-ṭuan dingih tumtahmi pawl cu …..\n1. COVID-19 lak ih kan him theinak hrang Falam Covid-19 Volunteer pawl thawn kut kai thlah lo in hmai kan nor tlaang vivo hrih ding. Check gate lam khal Covid-19 Falam Volunteer thawn minung le caan semrem awk in a tha bik in kan kil hrih ding. Acozah lam ih thupeknak tangah si lo in mipi ih tul daan ihzir in mipi hrang kan ti thei tawk kan tuan tlaang ding.\n2. Simcia a theih lo mi le mi bur funkhawm awknak a tello mi cangvaihnak pa hnihkhat (tui ni ah).\n3. FMP in Falam ih um mi mipi lak ih a tel duhtu pohpoh hnen ah Red Ribbon Campaign telpinak hrang red ribbon kan zem ding. Zarhte ni ihsin red-ribbon campaign telpinak cu nei thok ding a si ih cui ni ihsin Falam khuasung ih ummi mipi pawl in kan rak zemmi red ribbon thawn kan rak zuk awk cio pei ih zarhkhat sung kan fb profile ah kan hmang cio pei!\nCangvaihnak nei thok dingmi cu Myanmar ralkap in rampi thuneihnak a cuh hnu, hmasabik kekarnak hrang ih tumtahmi a si ih hmailam tikcucaan khalah a rem dan ih zirin cangvaihnak an nei pehzom vivo tum tiah theih a si.\n← Myanmar mipi in Aung La N Sang An Ṭhuat Siat\nBungbel tal ciamco ruangah Falam Mino pahnih kaihkhih tuar lawk →


Zawng 6000 hrawng in Lopburi khau Buaihnawh - Falam Online Media\nJune 24, 2020 June 24, 2020 admin\t0 Comments Thuthang danglam\nThailand, Lopburi khua ih zawng pawl cu rawl cuhaw in lamziin pi ah an buai ṭheu ih khawsung mipi ṭhenkhat cu leng suak ngam loin, innsung ah an kherhkhumaw.\n13th-century lai hrawng ih dinmi khua hlun zet a siih, kum tin, tourists vehvaitu thawngteel an um ih cuih tourists pawl cun zawng pawl ih ei-in ding banhla, thingthei an pek ṭheu.\nAsinan Covid – 19 ruangah an khua vehvaitu tourists an um nawnlo ih zawng pawl khal rawl pektu an nei nawnlo ruangah rawl cuhaw in a rualrual in an sualaw ṭheu.\nKhawsung um mi pakhat cun “kan mah minung sawn riangri khumaw a ṭul ih zawng pawl sawn kha zalen zetin an um. An eibang thil ṭuktak le an ek pawl cu duhduh ah an hlon, an thawh ih a rim a sia ngaingai. Abikin ruahsur caan ah a rim celhawkṭha si lo” tiin AFP hnen ah a sim.\nZawng rual pawl cu khawsung um mipi in ti thei tawkten rawl an pek phahphah ṭheu ih an rawl pek mi thilthlum, cereal, theiti pawl cun zawng pawl a ti cak ih sex lam tiang in an cak sinsin ruangah nau tamzet an hring ih an karh sinsin. Kum 3 sungah a let rorin an karh ih tuah 6000 an kim zo.\n“Hman nawnlo mi Cinema hall pakhat, headquater ah an hmang. An kiangkap ah zawng thicia ruak khal a tam zet an kiang nai ih va feh pohpoh cu an rak sual mei” tiin khawsung mi cun a sim.\nKhawsung mipi harsatnak cu cozah lam in theitawk suah in an bawm. Zawng pawl cu itthatsii thawn an kap ih karhzai theilo, nau hring theilo dingin nau-inn an phitsak hnu ah an taksa par ah hminsinnak tattoo an cuk ih an thlahsal.\nTu khalah Thailand wildlife department in zawng nu pawl ih nau-inn phitsaknak an nei rero ih tuzarh sungah 500 tal phitthei an tum a si.\n← Sun vang lai rori ah New York khawsung ah Nam thawn an dawtaw\nA ropi zetmi Falam khawsung khualbuuk MANG INN onpuai Thlacamnak nei →


An Khua Nauhak Pawl Tlawng An Kai Lo Ruangah Buainak A Suak, Minung 17 Hrawng An Thi – Meifar\nJune 5, 2021 admin Myanmar 0\nTuisun 5, 2021 ih Myanmar thuthang an buaipimi bik pakhat cu Ayeyarwady, Kyonpyaw Township, Hlae Swe khua ih thilthleng a si. An khua nauhak zohman tlawng an kai lo ruangah tlawng sayama le khuasung mipi karlakah buainak a suak.\nCuruangah tlawng sayama in thuthang dik loin ralkap pawl hnenah a hek, khuasung mipi pawlin meithal an nei tin a hek. June 5 zinglam nazi 3:00 hrawngah ralkap tam zet cu an khuasung ah an va lut ih thusutnak nei phah in khuasung mipi pawl cu an vel ciamco.\nṬhenkhat an kaih ruangah khuasung mipi in an tuar thei nawn lo ih an hmuhhmuh hriamhrei kengin ralkap pawl cu an do, an hriamhrei hmang mi cu saihli le thli meithal lawng a si. An khua ah PDF pawlkom an um lo, ralkap pawlin sniper le ralthuam picang zetzet in an kap ciamco ih minung tam zet an thi.\nKhuasung mipi nauhak upa, pitar putar pawl cu ramlakah an tlan thluh. Ralkap in nauhak kum 4 mi khal an kap that, mithi ruang cu lamzin kap ah an ril phengpheng ih zohman in an la ngam hrih lo.\nAn khuasung ah ralkap pawlin umhmun an khuar ih an khua kiangkap ih um mipi pawl cu thu an sut rero lai. Tuisun an doawknak ah ralkap lam in khuasung minung 4 lawng an thi tin an tarlang.\nRamlak ih relh khuasung mi in “Mithi ruang cu khinah 2, hinah 3 tin an ril phengpheng. Minung 20 lenglo cu an hlo, an thuhla kan thei nawn lo. Minung 17 hrawng an thi an tiih 17 ai khalin an tam thei, kan theifiang hrih lo. Khuasung ah mi ṭhenkhat an tang lai nan phone thawn kan pehtlaih thei hrih lo’ a ti. Hliamtuar bese zetzet 9 an um nan an tuamhlawm thei hrih lo ih ramlakah an tlan ve.\nHakha Bomb Puak Ah Minung Pakhat A Thi


China Ah Minung Luruh Tumpi An Sar – Meifar\nMinung tum zetzet pawl hi hlanlai ah leitlun ah an rak um ve. Pi 10 tlun in an sang ih an tum zet ruangah an ṭihnung tuk, Goliath miphun pawl an si. China, Heilongjiang province, Songhua River lilawn kiangah minung luruh tumpi cu an hmu.\nChina pawl cun “Homo Longi or Dragon Man’ tin an ko ih an san thuanthu khalah an lang phahphah ṭheu. 1933 kum ah China hnaṭuan pacang pakhat in arak hmu hmaisabik.\nJapan pawlin China ram an rak uk lai caan a si ih Japan pawlin an laksak pang ding ti a phang ruangah Songhua River kiangah arak thup. 2018 kum ah a thih hlante ah a tupa hnenah a thilthup mi cu a sim thei, cutin an va hawlsal ih an hmusuak a si.\nHebei Geo University, Professor Qiang Ji in zingzoinak a tuah ih luruh cu kum 146,000 ih upa a si a ti. Cun mipa luruh a si ih minung pangai luruh aiin alet in a tum sawn. A thluak umnak cu 1,420 millimetres a si, a hnarkua khal a tum zet ruangah a thawthawt a ring zet ding a ti.


Kum 25 mi in Naute Phir 9 hringsuak cu Leitlun mipi mangbang thluh - Falam Online Media\nMay 5, 2021 May 5, 2021 Ni Hnem Sung\t0 Comments\nLeitlun fimthiamnak ih ruahban loding khawpin minung taksa hi amak danglam ih kan taksa pengtinkim sungih technology hmuhbanlo thildang tampi a um lai.\nCuvek thimak danglam tamzet lakih mipi mangbangter zettu pakhat cu West Africa, Mali ram ih naute phir9 neitu`i thu hi a si.\nKum 25 mi Halima Cisse cun naute phir 9 rori a nei. Ultrasound an lak lai ahcun phir 7 lawng a lang ih a hringsuak taktak cu phir 9 an rak si.\nMali ram ih Ultrasound an lak ahcun Dr pawl in nau phir 7 lawng an hmu. Kum 25 mi rori ih naute phir 7 pai cu amak danglam tukih West African cozah rori khalin a buaipi/ngaihven phah thluh.\nA kum le nauhak lai thawn nau 7 rori pai cu ti`n rampi hruaitu Bah Ndaw in Morocco ram ih Siizung ṭha ah zohkhen dingin March thla ahkhan a tawlrel sak ih Morocco ram ah nunau 5 le mipa 4 tlungten a va nei suak.\nMali ram Health Minister Fanta Siby cun “naute pawl khal an ṭha, naute nu khal tuhrihtiang ahcun a dam cak zet. Nau nei dingih thluntu kan ram doctor pawl in an zohkhen. Zarh khat-hnih hnu ah an ra kir sal ding” tiah AFP hnen ah a sim.\nHalima Cisse was only expecting seven babies… 🤰 https://t.co/73YeWCc1ms\n— BBC News Africa (@BBCAfrica) May 5, 2021\nMorocco ram Health ministry ṭuanvonei Rachid Koudhari cun North African ramsung siizung pawl ah hivek thil thleng a um ti kan thei lo tiah a sim lawk nan neta hnu ah a nu khal naute pawl khal an damcak a ti sal ih Morocco ram Minister of Health and Social Development aiawhin “an sungten damcakin nunsau hram hai seh” a ti.\nNau phir 2 hman hi naupai ṭhenkhat cun neih a har zet tiah an sim ih kum 25 mi rori`n damcak zetin nau phir 9 a hring suak cu a theitu a ti mangbang thluh a si.\n← Federal Union Army hmuithlam pakhat a simi People Defence Force ralkapbu dinsuak\nHtilin khua kiangah Chin tlangval 2 That tuar →\nElon Musk ih fapa nunau ah a thlengaw, A pa thawn pehzomawknak bot cat bet\nJune 21, 2022 Ni Hnem Sung 0


Poland Ram Siangpahrang JESUH KHRIH tiah Tlangthan - Chinland Today Media\nPoland Ram Siangpahrang JESUH KHRIH tiah Tlangthan\nNovember 28, 2016 6:09 am·0 comments\nJesuh Khrih cu Poland ram Siangpahrang taktak a si tiah upat sunloihnak khawmpi an tuah ih Poland ram president Andrzej Duda khal cuih khawmpi ah a telve tiah Khristian thuthang CT le CH pawlin November 22 ah an ngan.\nPoland ram ih Khristian kum 1050 kimnak le Catholic Church’s Jubilee Year of Mercy thawn dengaw ih tuahmi cuih khawmpi cu Krakow khuapi ih Divine Mercy biakinn ah tuah a si.\nAn thlacam cu “Khrih Bawipa: kan thinlung ah, kan innsang ah, kan tlawnginn le university pawl ah, kan rampi ah in uk camcin aw. Khrih kan Siangpahrang – nangmah biaknak le sunloih upatnak cu kan nei camcin ding tiah duhthu kan kam. Kan rampi hruaitu pawl le kan ram mipi in nangmah kan rinsan. Na daan vekin mi kaihhruai an thiamnak dingah zirh hram aw, uk hram aw. Kan ram hi in uk awla Pathian sunlawinak le leitlunmi rundamnak hrangah sihram seh,” tiah Khrih ih Lalnak cu upatnak le rinsannak rampi hrangah hlannak an nei.\nMary khal rampi Siangpahrangnu a si tiah hlan 350 ah siangpahrang ttuan dahtu King John Casimir cun a phuang dah zo.\nBishop Andrzej Czaja cun, “Khrih cu Siangpahrang a si tiah kan phuan ruangah Siangpahrang tinak a si lo, leilung pumpuluk uktu Bawi a sinak sawn cohlang in A duhnak le daan ah tthumaw ding tinak a si sawn,” tiah khawmpi an tuahsan thu thawn pehpar in simfiangnak a nei.\n-Christian Today, Christian Headlines\nJesuh Khrih Ih Lem ( Statue ) Nawkkang\nTanzania Ram Biakinn Pakhat Ah bomb Puak, Mi 1 Thi, Mi Tamtak Hliam Tuar\nTwitter Ah Bible Ngansuak


Myanmar palik 19 hrawng cu himnak hawl in India ram ah an tlan lut - Falam Online Media\nKawl ralkap ukhruainak hnuai i hnaṭuan duhnawnlotu palik 19 hrawng cu India ram ah himnak hawl in an tlan lut tiah Indian police official in Reuters hnen ah a simthei.\nAn zaten hmunkhat ih tlantlang siloin Champhai le Serchhip lam in hmun 2 ih lut mi an si ih an him theinak dingah an hmin pawl khal tarlang a si lo.\n“Rank niam palik mipa hlir an si ih ralthuam hriamhrei khal an keng lo. India lam pan ih ratlantu kawlram palik dang khal an um lai” tiah thuthang an dawngdan vekin Indian police official cun Reuters hnen ah a sim.\nExclusive: Nineteen Myanmar police seek refuge in India, more expected https://t.co/dcghi0Jqw8 by @DevjyotGhoshal pic.twitter.com/L7q9e9ctA8\n— Reuters India (@ReutersIndia) March 4, 2021\nSerchhip palik ṭuanvonei Stephen Lalrinawma cun “an sim dan ahcun atufang ih kawlram uktu ralkap pawl i thupek an thlun duhlo/an thlun thei nawnlo ruangah India ram ah himnak hawl in an lut a si” tiah Reuters hnen ah a sim.\nRalkap pawl in Myanmar cozah thuneihnak an lak hnu ah rampi an uk hruai dan duhlo ruangih CDM luttu palik an tam zet nan kawlram suahsan in ramdang ih himnak hawltu palik cu a tuṭum hi voikhatnak a si tiah Reuters media cun a tarlang.\n← Kaihkhih tuar mi 3 luatnak hrangah Pastor pawl cangvai rero\nHnaṭuan thaapin CDM ih lutzotu Falam penghuap palik 15 an um zo →\nKBZ bank paisa phurtu mawṭaw suam tuar\nMay 13, 2022 May 13, 2022 Ni Hnem Sung 0


I Bawm Aw - Chinland Today Media\nI Bawm Aw\nJune 8, 2010 12:53 am·1 comment\nKeimah bawm dingah tiar cia in um aw. – Saam 119:173\n– 2 Sansiarnak 30-31\n– John 18:1-18\nKan dung rei lote ah rualpi hrekkhat pawl thawn nga kan sio ih tiluan cakzetnak hmun ah ka rak feh ngah. Cuvek tiluan cakzetnak hmun ihsin ke suah saal thei ding cu a harzet ti ka rak thei lo.\nCutikah thinphaang le lau in ka um. Ka hmailam ah kar khat te vun kar bet hrih sehla tidai in i rak fen hlo ding.\nKa ruah theimi thil pakhat ka rak tuahmi cu keimah hnak ih kum no sawn le cak sawn ka kiang naibik ih um rualpi pakhat ka ko. “Hei, Paate, i bawm aw,” tiah ka au. Ka rualpa cun ka hnenlam ah a ra ih a kut tha cakzet cun tidai nuamte ih a luannak lam ah i dir suak.\nCuih thil a can hnu ni rei lote ah Saam 119:173 ih, “Keimah bawm dingah tiar cia in um aw,” timi ka rak siar ngah. Cuih ni ah siseh, ni dang le thu dang khal ah siseh, keimah le keimah ka sinak hnakih si sawn in ka ttuat sual awk ttheu ruangah keimah le ka duhdawt mi pawl siatral ding dinhmun ah ka thlenter pang ttheu. Nannih khal cuti’n nan si ve thei men.\nKan kiangah kanmah hnakin a cak sawnmi bawmtu rualpi pakhat ih kut a um ringring (Saam 139:10). Saam Hla ngantu in, “Huham na neih zia hi! Na thaazang a cah zia cu” (Saam 89:13) a ti. “I Bawm aw,” tiah Pathian na kawh tikah na hnenah zamrang te’n a ra ding. – David Roper\nTtih hlah, thinnau hlah, na hnenah ka um,\nNa Pathian ka si ih, ka lo bawm ding;\nNa thazaang ka cakter, ka lo bawm, ka lo dingter,\nZiangkim titheimi, Ka zaangfahnak kut hi kai aw. – Anon\nBuainak kan ton tikah thaazang in pe dingin\nPathian cu a raalring cia.\nRundam Cia Mi\nTheihnak parih Hrambunmi Zumnak\nLeilung A Hnin Tikah\nPathian ih Hminthannak\nHMAI AH ZO A FEH?\nDuh Awm says:\non June 8, 2010 at 10:11 am\nA tha tuk ko


An Fapa Neihsun In A Thihsan, A Sulhnu Umnak Inn Ah An Um Thei Nawn Lo, An Fapa Ih Zun An Phur Thei Lo Ih An Ṭap Rero – Meifar\nEi Khine Win cu Myanmar online milar hminthang pakhat a si, TikTok ah capoh thiam in a lar zet. Mipi in a hmin an theih veten hlimnak, hnihnak lam lawng an ruat nan tuiṭum ih an thilton cu hnihnak lam a si lo. Zohman an hni thei nawn lo.\nA pasal thawn fanu pahnih an nei zo, cumi hnuah fapa duhnung zet an nei, a naupai lai khalah online parah video le ca a post ṭheu. Fapate an nei ih an lungawi zet nan ni 9 hnuah an fapa in a thihsan.\nEi Khine Win in, “Inn ka va tlung ih ka fapa aum nawn lo, ka fapa hrangah caanserh kan hmang hnu ihsin inn ah kan um nawn lo ding. Ka fapa ih ihkhan sungah ka lut thei nawn lo, a ihnak khan sung ka lut asilen ka lung a kuai ih supaw thei loin ka ṭap ciamco. Ka fapa, na nu in na zunngai ka tuar thei hnu lawngah ka ra tlungsal ding maw.\nKa rak lo caw ṭheunak khan sung ka lut asilen na nu hi ka aa thluh, ka au ciamco ih miaa vekin ka ṭap ciamco. Na nulepa in na sulhnu umnak inn hi kan suahsan lawk ding, reilote sung hmun dangah kan um lawk ding maw.\nZantinten na zuk ka zoh ih ka ṭap ringring, na pa khal a thupten a ṭap ṭheu. Na pa in ‘Ka fapa, ka mang lam tal ah ra lang aw. Ka lo ngai tuk’ tin a phun rero lai ka thei. Ka mang ih na ra lang lo asikhallen na pai mang tal ahcun ra lang hram aw. Na nulepa in kan lo duhdawt in kan lo ngai tuk” tin a tarlang.\nMyanmar ramsung A Buai Rero Laiah Ralbawi Tupa Cu A Fala Thawn Dubai Ah Nuam An Rak Cen


Haiti Ah Missionary Le Nauhak Pawl An Kaihrem (Kidnap) – Meifar\nOctober 19, 2021 admin Leitlun 0\nCaribbean, Haiti ah US rawngbawltu missionary le nauhak pawl cu misual in an kaihrem thu Christian Today thuthang sungah an tarlang. Christian Aid Ministries in “Pathian kut ah kan ap, thlacamnak thawn in rak bawm cio uh” tin an tarlang.\nHaiti ramsung hi an buai zet, July thla ah an president Jovenel Moïse cu misual in an kap that hnu ihsin an ramsung cu a buai deuhdeuh. An kaihmi rawngbawltu lakah US milesa 16, Canada milesa pakhat le nauhak 5 pawl an tel.\nOctober 16 sun ah hngakṭah runinn ah an va feh hnuah bus thawn an kirsal ih Port-au-Prince airport ihsin US ram ah an tlung tum. Cutin lamzin ah misual pawlkom in an rak dingter ih an driver cu an kai hnuah hmun dangah an tlanpi.\nHitin an buai laiah rawngbawltu pakhat in WhatsApp fehtlang in a rualpi hnenah “Zangfahten thlacamnak in in rak bawm cio uh. Misual in in kai, kan driver khal an kai ih hmun dangah in tlanpi. Khuitawk ah in hruai tum ti kan thei lo” tin ca a kuatsuak. Christian Aid Ministries in misual pawlkom cu Mawozo gang pawl an si ding ti an zum, kumthok lam khalah puithiam le sister an rak kaihrem zo an ti.\nChina Le US An Doaw Ih China In A Neh Timi Zuknung Cu Tulai Ah A Lar Zet


Ralhrang Pawlin Inn Sangka A Ong Duh Lo Ruangah Tin Thinlung Kim Lo Mipa Cu An Kap That >>> – Meifar\nJanuary 6, 2022 admin Myanmar 0\nYangon, Taikgyi Township, Nga Ein Su khua ih um mipa thinlung kimlo U Htein Lin cu ralhrang pawlin inn sangka a ong duh lo ruangah tin Jenuary 5, 2022 zan ah an kap that.\nJenuary 5 sun ah an khuami, dalan an timi Zin Min Wai cu zo ti theih lo pawlin an kap that. Curuangah ralhrang pawlin an khuasung ah mihawl an nei ih innsang cazin an zohdik vivo. Tualsung mi pakhat in, “Zin Min Wai cu Nga Ein Su khua ih um a si, an kah thatnak hmun cu Shan miphun pawl umnak ahmat 3 vengsung ah a si.\nZin Min Wai an that ruangah ralhrang pawlin khuasung innsang cazin an zohdik vivo ih thinlung kimlo U Htein Lin inn khal an zohdik tum. Asinan U Htein Lin in sangka arak on duh lo ruangah a inn sangka cu an sit siat ih inn sungih um U Htein Lin cu an kap that. U Htein Lin hi nupi nei lo val-U a si ih amahten aum, a ruak khal ralhrang pawlin an la” a ti.\nRalhrang pawlin U Htein Lin cu a inn sungah an kap that, meithal awn an theih ruangah vengsung mi 4 cu ziangthil a thleng tin an va zoh ih ralhrang pawlin an rak kai. U Htein Lin ih ruak le an kaihmi 4 cu khuitawk hmun ah an hruai ti an theithei hrih lo.\nA Fala Ih Fanu Kum 3 Mi Cu Rawl A Ei Duh Lo Ruangah A That


Thailand Ram Ah Maimom Cu Aungbali Simtu Ah An Hmang – Meifar\nThailand Ram Ah Maimom Cu Aungbali Simtu Ah An Hmang\nThailand mipi pawl hi aungbali an uar tuk, thil ziangkim an tuahmi cu aungbali number lawnglawng ah an ruat. Motor sungah nau nei an um asilen motor number vek ciahciah aungbali an lei ṭheu. Ang Thong ah mipa pakhat in maimon cu aungbali poh ngah ding mi simtu ah a hmang.\nHimi maimom cu hmul nei le tur nei a si ih “Lord of the Tarantulas” tin an ko. Maimom ruangah aungbali veihnih an lei zo ih an poh ngah ngaingai cu a hminthang zet.\nMaimom phun danglam pawl a si ih kua anei. Aungbali an va sut tikah a kua kiangah thlacamnak an nei ih puai te an tuahsak. Phazawnden an vang ih ei le in ding khal an ret, maimom kua kiangah number (0) ihsin (9) tiang ngannak cahnah an ret.\nNikhat le zankhat an um hnuah maimon cu ava suak ih cahnah cu a siatsuah, a siatsuahmi cahnah ih number vek ciahciah aungbali an lei ṭheu. Kan dung ah cahnah pathum 3, 1 le 9 ngannak cahnah a siatsuah ih himi number vek ciahcaih aungbali an poh ngah. Cumi hnuah cahnah pahnih 8 le 3 ngannak cahnah a siatsuah.\nA Fapa Lukhum Ruangah Tisartan A Sual\nSiizung Pakhat Ah Hnaṭuantu (11) Cu Nau An Pai Thluh


Mi Thawi Biakawk Dan - Chinland Today Media\nMi Thawi Biakawk Dan\nApril 24, 2012 1:34 pm·2 comments\nPastor Henry vl Hmangaih\nMinung kan tongkam hin hmuar a nei zet. Kan kaa ihsi a suakmi duhdawtnak tongkam cun damlo le mi naa tiang a tuamdam thei hleiah, ruahsannak nung midang hrang a pe thei. Cuvekin, camsiatnak le tongkam sia kan kaa ihsi a suakmi cun duhdawtmi khal ralah a canter hleiah kan mah lala khal camsiatnak lamzin ah mi a hruai. Cuti a si ruangah, mi zovek thawi kan biakawk tik khalah tongkam tha, a mawi mi le midang tung ding tu ding tongkam kan hmanthiam hi a thupi ngaingai. Tuitum ah midang thawi kan biakawk tik ih kan cinken dingmi malte kan zir tlang hnik pei:\n1). Khawlak, lamlak le zin ah mi thawn kan tawng aw in kan be aw asilen midang ih fehnak kham lo zawng in zinsir ah biakawk ding a si.\n2) Kan rualpi, fehpi mi kha midang thawn lamlakah an biakawk tikah kan theih ve tul lo mi thil tla a si thei ruangah an hnen ihsin malte a hlatnak hmun ihsi hngah ding a si.\n3) Mi thawi kan biakawk tikah rualpi kan kiangah an um ih kan mi biakmi thawn an theiaw hrih lo a si ah cun hmel theihawkternak kha neih hngilh lo a tha. Cuti kan hmeltheihawk ternak in kan kiangih um kan rualpi cu kan thupitter, kan ngai pawimawh ti a rel lang.\n4). Lamzin sir le khawlak ih mi kan biak tikah kan aw kha ringpi ih suah lo in dimte ih mi biak zir ding.\n5. Mah hnakih kum upa thawi kan biakawk tikah upatnak le tihzahnak mithmai thawi kan biak ding a thupi.\n6. Mah ai ih kum nauta le dinhmun niam sawn thawn kan biakawk tikah an ningzah lonak ding hrang mithmai pan siamsi tei kan biak thiam a thupi.\n7. Rualpi hlun hmun dang le tluang dang ih um mi kha kan mai khua le ram ih kan tawn tikah kan mah in biak hmaisak ding. Kan thuhla sim le ruah hnakin an mai thuhla sawn in sim le ruah dingah can pek ding.\n8. Mi thawi kan biakawk tikah in betu pai mit, lole an thurelmi kha theihtum in tha ten kan ngaithla ding. Khawdang tang phah le thudang ruat phah cing in mi biak lo ding.\n9. Mi pakhatkhat kan biak tikah kan biakmi pa/nu kha kan thupitter, kan upat ti langter thiam ding. An thu sim mi le relmi kha a tha le dikmi ah cun, “ si, a hman, a dik” ti ih nemhnet thiam a tha.\n10. Mi thawi kan biakawk, thu kan ruahawk tikah tikcu le can bih thiam ding. Kan biakmi in can a nei maw, ti le tuah ding dang a nei maw ti zoh thiam a thupi.\n11. Mi thawi kan biakawk tikah ngainuam lo mi tongkam siava hman lo ding. Na biakmi nu/pa ih hnenah thlaici na duh rero tinak a si. Na tong dan ihzir in lo biaksal an duh in lo biak an paih nawn lo thei.\n12. Mi thawi kan biakawk tikah midang thu kan rel a si rah cun an siatnak, tlinlonak le thatlonak thu pawl rello ding. Cuhnakih, midang ih tlinnak, mawinak le thatnak kha a tam thei bik rel uar ding.\n13. Midang thawi kan biakawk tikah hngalnak tongkam hman lo ding. Minung cu a tongkam suak in zovek a si ti a theihtheih an ti theu ruangah mi namniamnak tongkam, midang hmuhsuamnak tongkam le midang mak ih thlaklonak tongkam pawl hmang lo dingah ralrin a tha.\n14. Mi thawi kan biakawk tikah mah lawnglawng tong lo in midang khal tong nak can awn a tha.\n15. Mi thawi kan biakawk tikah ka thu relmi hi hmun dangah thleng in mi in relsawng sehla a pawi kem, ka hrangah teh a pawi sal thei kem ti thei in ralring ten tong suah a tha.\nHi a tlun ih ta pawl lo khal rel ding tampi a um ding nan tuitum ah cun mi biak dan ding thu thawi pehpar aw in hi hmuah hi si hrih mai sehla, a siartu in kan tongkam le tongsuak mi ah ralrin kan thiam theinak ding ah le a mawimi , a hlawhtling mi, tongkam tha a hmang suaktu kan si theinak dingah kan siarmi pawl cingkeng in hmansuah thei zuam cio uh si.\nHminsin: Malaysia Falam Times Journal ih suah mi a si.\nHlan San Leitlun ih Mangbangza Pasarih\non April 26, 2012 at 2:45 am\nNa va ti tha ve. chin mi nih kan tlaksam zet ngai si; thutha dangdang khal ngan thei vivo dingin lo beisei nasa.\nPathian nih nan sungza ten thlawsuah lo pe hai hram seh.\nlungawi zet. Na hla pawl khal ngai a nuam zet si.\non April 26, 2012 at 2:49 am\nmipi pawl in a mah kan pehtlaih thei nak ding teh nan tarlang thei pei maw? zaangfah ten.


NUI' CAKUAT - Chinland Today Media\nMay 9, 2015 1:45 pm·0 comments\nCaleb L. Ciluai\nKa duhdawtmi Ka Fa,\nKa kum a upa ih ka ni neta lam ka thlen tik ah, thinsau ten in theithiam ko ding ka lo zum. Ka mit a mal ih pakan ka pahkuai pang maw, cabuai par ih tihang ka thaibung pang a si le, in hro lo hram dingin zangfah ka lo dil. Pitar ka si vekin mah le mah kan zangfahaw ringring ih, awlten thia theimi le thin na awl theimi ka si. Ka hna a set deuh ih na tongmi ka theifiang lo pang a si le, thinsau ten in nolhsak aw la, hnaset nu ti ih in ko lo dingin zangfah ka lo dil.\nAw, Ka Fa, ka tar vivo thlang ih, ka riah asia zet a si. Ka khuk pawl an thia ih ka fehcak thei lo a si le, na nauhak te lai ih feh na zir lai, kut ke kai in ka lo hruai bangin thinsau ten in hruai hram aw. Ka tongcia mi khal thei nawn lo in, tu le tu ka nolh rero ih ka lo sim a si khal le, ka ning in ti siang hram hlah aw. Na nauhak lai ah hmuk na duh ih, ka lo leih hlan lo in tu le tu i nolh ter rero kha ka mangsal theu. Ka tar vivo vekin rim khal ka nei men ding. Na rimsia tuk, ti va kholh leuhleuh aw in ti siang hram hlah aw maw. Pitar cu kan tha a mal ih dai kan ngah awl tuk.\nNa nauhak lai ah tak na kholh duh lo ih, ka lo dawi rero mi kha ka hngilh thei lo. Ka fa, hnatuan na buai tuk ti ka lo thei ko. Asinan, can in pe hram dingin zangfah ka lo dil. Can in pe theu aw la in biak theu hram aw. Keimah lawng ka si, biak ding dang ka nei lo. Ka lo ngai tuk theu a si. Ka ni neta lam a thlen vivo ih, ihkun ihsin tho thei lo in, ihkhun lam ih ka um tik ah, tangphah pawl khal ka ciar ter men theu ding. Thinsau ten in tuamhlawm hram aw la, rei ka daih nawn lo ding a si.\nKa thih tikcu a thlen tikah, ka kut te in in kai awla, thihnak hmatong ngam dingin thazang in pe hram aw. Asinan, na riahsia tuk pang hlah. Ka ni neta hnu lam ih ka fehnak ding cu, in sersiamtu ka tong ding a si. In sersiamtu ka ton tik ah, a hna kiangte ah “Ka duhdawtmi ka fate khi in thlawsuah sak hram aw” tiin ka Bawipa cu ka dil ding. Ziangahtile, Nu duhdawttu na si ruangah asi. In zohkhennak parah ka lungawi tuk. Ka lo duhdawt a si Ka Fa.\nHminsin : Sayamah Deborah Mawi in, May 13, 2012 ih a sermon mi ta laksawngmi a si.


Ni 40 Hnuah A Ruak An Hmu – Meifar\nSeptember 20, 2021 sun ah Kayah State, Dimawso ramsung ah mipi kilhimtu KPDF le ralkap pawl an doaw ciamco ih mipi kilhimtu pahnih an thi ih hliamtuar 4 an um. Doawknak tualrawn ih mual liamtu tlangval kum 21 mi Sai Bhone Min Thant ih ruak cu ni 40 hnu lawngah an hmu.\nSep. 20 sun an doawknak ah a fala thawn hmainor in an um, a fala cu himdamten sakhan a thleng thei. Sai Bhone Min Thant ih ruak cu October 30 ah an hmu. Ruak hawltu pakhat in “An kahthatnak tikhur kiangah kan hmu. A rim a sia tuk ruangah a kiangah kan urkang, a ruhro pawl cu kan la” a ti.\nSai Bhone Min Thant ih ruak cu ahlan khalah an rak hawl tum rero zo nan a kiangkap ah ralkap pawl an relh thup ti an theih ruangah an va hawl lo. Ralkap pawl an tlan hnuah an va hawl ih a thihnak hmun ah arak um lai.\n(A hlan ih a thuhla kan rak post zo mi siar duh hrang a hnuai ah) September 20, 2021 sun nazi 12:00 hrawngah Kayah State, Dimawso ramsung ah mipi kilhimtu KPDF le ralkap pawl an doaw ciamco. An doawknak ah fala le tlangval duhdawt aw zet khal an ṭhenaw, tlangval Sai Bhone Min Thant cu doawknak tualrawn ah a thi.\nKan van ava duai lawmman so, ka mithmuh rori ah mual in liamsan maw. Zankhat le zinglam sung cu tupi sungah keimahten ka vakvai. Nazi tampi sung khuathim lakah ka vakvai ih na tel nawn lo ruangah ziangtlukin ka cau, ka lungthin a kekkuai ti cu in hmu thei maw… Ziangah in fehsan, a tha bikin ka rak lo humhim thei lo cu ka damsung in ka ngaithiam aw nawn zik lo.\nKan theihawk pek ihsin kan tlan ni tiang in rak humhim ih in ngaihsaknak parah ka lungawi tuk” tin a facebook cahmai ah a tarlang. A tlangval in mual a liamsan hnuah meithal a keng ih ralkap pawl do dingin a man zo, a meithal par khalah a tlangval ih hmin a ngan.\nHlaing Pwint Phyu in, “Ka U Sai, mifel le miṭha, mi bawm duh zettu in meithal kengin raldo na duh thu in sim lai ahkhan ka rak zum thei lo. In rak dil rero lai ahkhan ka rak lo leisak lo cu in ngaithiam aw maw. Uniform kim le meithal kan nei thluh zo tin lungawi zettu ding nangmah na si nan na um nawn si lo. Tu’ah thinlung kekkuai ih meithal run kaitu cu keimah ka si zo, na lungawi maw Sai… Vanram ihsin hni siamsiten in run zoh awla aipuang zetin rak um hram aw…” tin a tarlang.


Malaysia & Delhi UN Thuhla – Meifar\nMalaysia & Delhi UN Thuhla\nMalaysia FPM-FRO: “Malaysia ah Chin mi thawng sawmnga kiangkap kan um, cumi lak ah UN Card le UN cahnah kai hi a hrek hnak ih mal kan si, a hrek hnak ih tam hi UN ngah dahlo le reject a tong zo mi pawl an si. Kum reipi UN beisei ih um tlun ding sinpi lole kan ram dinhmun ruangah Malaysia ah beunak hawl ih ra tlantu kan tam vivo. Malaysia ah UN beisei ih a um mi UN fehdan thei hrih lo tete pawl theih dingah a hnuailam ih nganmi pawl thaten siar cio hram uh.\nUN Mithar Lak Thawn Pehpar: Tuihlan kum reipi ihsin UNHCR cun kawlram mi pawl hi UN zung ah direct UN dil theinak caantha a rak pe dah lo, nan 2019 ihsin UNHCR cun Website a tuah ih cumi website ah UN a ngah dah lo pawl hmuahhmuah appointment dil theinak lamzin a on sak.\nTu dinhmun ah UN in mithar a lak mi pawl cu damlo besia sizung um, operation tuah ṭul dinhmun ih um (memo-doctor ca ngansak mi) thatei a neitu pawl, nupa buainak ruang or thildang pakhatkhat buainak ruangih emergency ih humhimnak tultu (tetti nei mi) lawng a lak hrih lai.\nHminsin: Tu hrih ah cu abur in mithar lak ding timi thu a umhrih lo. Cun tu dinhmun ah cu Kawlram ah CDM ruangih ra thleng pawl khal Co-U pek in UN in a lak cuanglo, a tlun ih tarlang mi Co-U an pekmi tahfung ih tlinnak an neih lawng ah cohlan an si. Tu dinhmun ah UN mithar lak ding thu thawn pehpar in ruahsannak tumpi a um tuk lo vek a bang nan lamzin pit bembem a si lo ruangah thinsauten kan hngak cio hram ding a thupi.\nUN Reject Thawn Pehpar: UN cun reject a tongtu pawl Email kuat in case onsalnak dil theinak caantha cu February 2021 ihsin a pe thok. Email kuattu lak ah interview kawh mi tete an um phahphah zo, nan mi tam an si hrih lo. Damlo besia sizung um, operation tuahtul dinhmun ih um, memo (doctor ca ngansak mi) thatei a neitu pawl, nupa buainak ruang or thildang pakhatkhat buainak ruangih emergency ih humhimnak tultu thenkhat card ngahsal an um phah rero zo.\nUN Status/Sinak Thawn Pehpar: UN Status hi phun 2 in a um. (1). Refugee: Raltlan rori a si ih UN ih pom mi, card pek mi. Raltlan sinak thawn pehpar thusutnak / interview (tu ih RSD interview timi hi a si) ong mi pawl lawng Refugee ih pom an si. UN lamzin in cu Refugee ih pom mi lawng ramthumnak feh theinak lamzin a um.\n(2). Asylum Seeker: Humhimnak hawl a si ti ih UN ih pommi\nDamlonak ruang, thlawngtlaknak ruang le 2013 mithar lak tum ih UN Card / cahnah ngah zo nan Raltlan sinak thawn pehpar thusutnak / interview tuah hrih lotu pawl le, interview tuah zo nan result hngak rero lai mi pawl an si. Himi interview tuah dah lo nan UN card pekmi pawl cu Asylum seeker dinhmun ih um an si ih, UN lamzin in cu ramthumnak feh theinak lamzin a um lo.\nTHUBET: 2020 tiang ih UN cahnah ngahtu Case buaibainak um lo mi hmuahhmuah UN cahnah ihsin Card ah an thleng theh. Refugee ih pomfel ruangih Card ngah / pek theh mi a si lo timi kan theih cio a tha. RSD interview theh zo nan tutiang ziangmi Status / Dinhmun ka si ti a theilo mi pawl cu RSD department – mlslursd@unhcr.org ah email kuat in Status sut a theih ringring.\nResettlement Thawn Pehpar Step: (1). DSU (tuihlan ih RST ti ih kawhmi) – Ramthumnak fehnak dingih interview a si, Interview theh hnuah na file khuitawk Ram ah an kuat ding ti thuthennak an tuah ding (mithen cu Interview lai le interview hlan ih fehnak ding Ram sim cia mi an um), UN ih na file an lo kuatsaknak Ram na duhlo asile el a ngah, nan na el a si le ziangtik ah caantha na ngahsal ding ti sim theih a si lo.\nDSU interview theh ah na file an kuatnak Ambassy or Lahwahkah in interview an lo tuahsal ding (ram thenkhat cu interview tuahnak hmuh ah UN zung an hmang, ram thenkhat cu an mah Ambassy zung an hmang). Case feh rang le rang lo caan bikhiah cekci a um lo, a laktu Ram le case thawn pehpar a si.\nResettlement dil duh lole interview theh zo nan file tangmi pawl email thawn sungsannak ca kuat a ngah mlsludsu@unhcr.org.\n(2). RSC (tuihlan ih OPE ti ih kawh mi) – RSC cu USA ih file kuat mi pawl hrang lawng a si, Himi interview theh ah MY number timi na ngah ding. RSC interview theh hnu zingzoi na duh le RSC Department Phone 03 2141 5846 or email KLInquiries@rescue.org ah zarhhnih voikhat zingzoi a theih ringring.\n(3). DHS /lahwahkah – USA cozah ih thlah mi officer in UN zungah interview an lo tuah ding. DHS interview theh hnu zingzoi na duh le RSC Department Phone 03 2141 5846 or email KLInquiries@rescue.org ah zingzoi a theih ringring.\n(4). IOM / thisitnak – Ramthumnak a fehtu ding zaten IOM in thisit / checkup tuah tul mi pawl le Vazam pawl tuanvo a lak theh. A tul mi pawl theh thluh hnu ah sungsan na duh le Phone 03 923 5540 or email iomkluing@iom.int pawl ah sungsan a theih.\nHMINSIN: A tlun ih kan tarlang mi pa (4) pawl hi a tlangpi thu in Resettlement thawn pehpar ih theihtul mi pawl an si. Ram pakhat le khat ih process / fehdan or case pakhat le khat a bang awk theh lo timi kan cing cio ding.\nTheih Tengteng Tul: Malaysia ah UN beisei in kan um ceng a si le, UN Card / Cahnah neitu zate in mai UN number le Card / cahnah copy ret tengteng ding, cun mah UN case khal thaten simthei dingin timtuahnak neih tengteng ding. UN nei hrih lo pawl khal UN beisei ih kan um ceng a si le case timtuahnak thaten neih cia tengteng ding.\nVansiat tong ih thawngtlak le damlo besia tongtu kan um phah rinrging ih hivek can ah timtuahnak zianghman a neilo mi pawl buaipi a har zet. Kan hmailam thu theicia kan si lo ruangah kan tuah theimi pawl timtuahnak le ralrinnak kan neih cia ringring ding a thupi.\nHMINSIN: Daithlang le duhdahtuk ih um mi tampi ruangah UN lam ih duhsak kan co lo can tampi a um, mi thenkhat hrangah UN hi a thupi tuk lo men ding nan thenkhat hrangah thupi ngaingai mi a si, zozo khal mai hmakhua lawng ruat lo in midang zawnruatnak kan neih cio ding a thupi tuk. UN interview kawh mi pawl khal timtuahnak thaten neih a tha. A tlun ih ngan mi pawl hi tu dinhmun ih UN pehpar ih kan theih mi a tlangpi thu kan hlawmawk mi a si ih kan ngan vek cekci silo in danglam deuh ih thil a fehmi a um tla a si thei”.\nDelhi UN Thuhla: “Tulai India cozah (Delhi) in Kawlram mi hnenah India ram suahsan theinak Police Clearance Certificate (PCC) le Exit permit a pe lo. Delhi ih caan reipi um zo pawl, ramdang Visa ngah zo pawl khalin Exit permit an ngah thei lo ruangah an tang lai. CDM tuah palik le ralkap khalin Exit permit an ngah thei lo. Delhi raltlan pawl hrangah ramthumnak hi beisei aum maw? ti thusutnak cu zonhman in fiangten an rel thei hrih lo nan pit bembem cu a si lo.\nUNHCR in raltlan thar pawl cu Register a tuahsak ih UCC Card (Under Consideration Certificate) timi a pe, himi a pekmi cu UN Card ngaingai a si lo. Ziangtik ah Refugee Status ngaingai a pe ding ti cu theih a si lo. A pe maw, pe lo ding khal rel theih a si lo. Australia sungkhat koawknak khalah India cozah kut, FRRO ah buainak aum lai ruangah zohman an fehsuak thei hrih lo”.\nKalaymyo Kahawknak Ah Bike Kethum Nei Mawng An Kap That\nNau A Pai Ti A Thei Aw Lo, Tak A Kholh Laiah Nau A Hring Thutthi


Nupi Tonglo Pawl Hrang, Dutch Wife - Chinland Today Media\nAugust 16, 2014 9:56 am·0 comments\nJapan ih Oriental Industry Company in minung nunau pitling vek minunglem an tuah. A hmin ah ‘Dutch Wife’ an ti ih, nupi ah hman theih a si. An vun pawl khal minung vek rori in tuahmi a si ih silicon in special ih tuahmi an si.\nHimi pawl cun minung nunau vekin mipa pawl hrangah an an thahnem, an hiarnak a diriamter thei, ti a si. Himi lei cun, nupi dang a tul nawn lo, ti a si. Nupi tonglo pawl hrangah cun a remcang ngaingai. An mawizet fawn ih minung dai vekin a theiaw thei. A man cu $ 2000 hrawng a si ding, ti a si. An ruh le kut-ke caang pawl khal minung vekin tuahmi an si.\nDutch Wife lei tikah an hnipuan ding khal a telcih ih adang dawr ih an hnipuan hrang va lei rero khal a tul nawn lo. An company ih cah ahcun mai duhdan mithmai le tumsen pawl sim ih cah theih a si. Ahleice in, nupi tonglo le umhar pawl hrangih tuahmi a si. (Ref: Dailymail)\nMahte Tuahttha-awsal Thei Batteries Hmusuak


Suu Kyi An That Ding : Yettaw - Chinland Today Media\nSuu Kyi An That Ding : Yettaw\nNovember 24, 2010 2:14 pm·11 comments\nSuu Kyi inn kulhnak tiva leuhsuak in a thup te ih a inn ah zan hnih a riak tu Yettaw cun Suu Kyi “an that ding” tiin thuthang lakhawmtu pawl ih interview an tuahnak ah a sim.\nKawlram ralkap pawl ih an that ding thu ka rel lo” cutisilo in ralkap miuk a dodal tu pawl in an lalnak a tluksiat ding duhnak hrang ih hmanrua pakhat ah hmangin an that ding’ tiin a sim.\nYettaw hin a manglam ruahnak ah Suu Kyi cu a inn lampi an khamlonak ihsin a unau sungkhat hmangin a inn ah awlai te ih that ding vekin a ruah ruangah September 2009 ah Suu Kyi umnak hmun Inya tikulh cu a thupten leuh suak ih a va fehnak a si. Zan hnih a riah hnu ih a leuh kirsal lamah kaih a tuar ih, thlathum sung thawng in ah thlak a si hnu ah Kawlram ih sin suak dingin an dawi suak. Suu Kyi khal, hi thu ruangah thla 18 sung rori a inn sung ih khuahkhirhnak cu an ti sausak bet.\nSuu Kyi Inn\n‘A mah thattu dinghi a bur (team) in an um tiih a mangih a ruahmi khal’ November 20 Suu Kyi an suah hnu zarh khat ah a sim ih, a sim bet vivo nakah cun “ a thleng dingmi ka rak hmuh cia mi ka mang a si; a inn ah an va lut dingih meithal hmangin an kap that lo ding, sivai sia hmangin a lungtur siat ter ding lole a thluak lam tisiat dingin an tuah dingih, thih pa ngai vek te ih thi dingin an tuah ding. A ruak an vui cih dingih ziangruangah a thi ti zohfelnak neih a si lo ding, cutin kumkhua in a cemta ding’ tin a sim.\nKa mang dang leh ahcun ‘ thah dingih an hruaimi sualnak neilo tuu fano vek a si. Cutin a mah an thahnak ruangah UN in Kawlram thu a buaipi ding ih ramtin ih cangvaihnak khal a tam ding – cule Junta cu a tluse ding. Cutin a nihcu vansiat thlak zet in thil pakhat that hnemnak ruangih tuahmi a si. Cucu an duhdan sawn silo in, a thatnak dingah a si sawn. Cucu ka thin ti nuamlo zet tu mang ka neih mi cu a si tiin a sim.\nYettaw hin tu ni tiang a mangih a hmuh mi hmuahhmuah a tak ih an kim thu a sim.\nAmah ruangih Suu Kyi khuahkhirnak an pek betmi ah a thin nuamlo thu a rel. “ Thil cu ka ti danglam thei lo ding. Sinan ka nunnak ih thlarau thianghlim thawi ka tonmi thil ropi a si tiin Thu thlungthar Bible cang sal tel khal cun a rel.\nYettaw hin thuthang lakhawmtu pawl ih thluaklam kimlo deuh tiih an puhnak le Pathian in a manglam hmangin a hruai tiih an puhnak cu thuphan a si tin a el. Taksa nat nak ruangih a theih/hminsinnak hloh nat a neih thu khal cu a sim ih ‘ a thleng dingmi zirhnak a si. Ralrin peknak a si. Riahsiat thlakzet a thleng dingmi a si.’ tikhal cun a sim bet.\nKa fapa thihnak ding thu khalah riahsiatza theihternak ka rak ngah. Cumi lawng silo in ka sungkhat unau pawl thih ding khal ka rak thei cia a si, ti khal cun a sim.\nThil pakhat ka lo sim theimi um leh cu ralkap pawl in khatawk an hnen ih ka um ding in duh lo. In tih. Ka thusim mi ruangah in tih tin in sim a si ti khal cun a sim. Yangon Insein ih thawng an thlak lai khalah a ban ah kuah in an fehpi ih, zan var ih an kil hlei ah dam lo ih a um lai khalah a cal ah hnam in, kan lo duhdawt tuk tiih an ti thu khal a sim.\nYettaw hi thawng an thlak laiah a fapa Shawn cun si tham (over dose) in a thisan ih, a tuarnat hleicenak cu a fapa pakhat sawn Clint in 2007 ah Motocycle cangsualnak ih a tansan zo ruangah khal a si.\nED : Richard S Ehrlich, San Francisco, California mi Bangkok ih um thuthangla khawm tu – 1978 kum ihsin Asia ramthen ih thuthang lawrkhawm tu leh Hello My Big Big Honey! Love Letters to Bangkok Bar Girl ti thuanthu phuahcawp ngan tu pa ih nganmi sung ihsin leh mi a si.\nKawlram hrilawknak October thla um ding zum\nKum 31 Sung Zuamnak Thawih Phunhra Camibuai Phi-tu U Ung Swe\nNLD In Baa-Han Township Ah Zung(Office) Thar Awng\nYangon Khawpi Ruah Tak; Hmun Hrekkhat Lamzin Tidai Lik\nMyanmar Daan Hrampi An Thleng Theilo; Ralkap An Lal Hrih Ko Ding\nSalai Star says:\non November 24, 2010 at 3:59 pm\nDear Unau zate’n\nKan Nu Aung San Suu Kyi a thi lo ding.\nA thi zo ih atu ah a nung saal zo sawn mi si kha.\nPathian in Aung Saan Suu Kyi damsaunak pek hram seh.\nHelen par says:\non November 24, 2010 at 11:59 pm\nYettow ih mang a rel mi cu ralkap lam ih cangvaih duhdan a si hmel zet ko.\non November 25, 2010 at 12:01 am\nYettow ih mang a rel mi cu ralkap lam ih cangvaih duhdan ding a si hmel zet ko.\na rel vek in cang lo hram seh ti cu ka saduhthah a si.\non November 25, 2010 at 1:25 am\nThuphan hlir a si hi…. zumtlak ding pakhat hman a um ual lo\non November 25, 2010 at 9:34 am\nTopic ka hmu cu ka thin a phang,,hngin\nMaang lam thu sihramseh,,tiah saduh ka thah…\non November 25, 2010 at 1:22 pm\nA si lai lo a lih a si lai.\non November 27, 2010 at 9:01 am\nThilcangthei khal a si ih cang thei lo khal a si\nKan Nu biik Aung San Su Kyi hi a thih pang a si ah\ncun kan ram hi UN in a buai pi ding ih ziang ti si maw cu\nlam zin aum men thei. A sinan hi vek a thleng ngai ngai\nasiahcun a sung ih a um mi ( ram sung ih um) pawl\nkan tuar tuk ding ruangah hi vek hi cu cang hram lo sehla\ntin sa duh ka that a si.\non December 1, 2010 at 1:01 pm\nVa mak duh awm ve aw …\nPakistan le Palestina ram Democracy duh ih hruaitu an thih ah an ramin a dang lam phahin kei cun ka hmu lo. Hruaitu tha an caan ah kei cun ka ruat men.\nSuu Kyi thi pang sela cun ( a thih loh cu kan duh ciau) Arafat thi vek khan kan ram ah Democracy a thi ve cih tin ka ruat.\nUN cun a dam lai ah hman ziang an tuah thei loh cun a thih hnu sin sin cun ziang an tuahsak thei nawn lo. Suu kyi hi a thih hnakin a dam hin thil tha a suakpi thei sawn a si, curuangah a thih hi zo pauh pauhin an phang em em mai. Kan duh vekin UN hin inngaihsak tawk lo ti cu kan thei theh, Suu kyi um lo bet sela in thei paih nawn ding maw? Kan inn sungsang thu cu zo dang hmanin dan lovin in relsak lo ding.\nM, lian says:\non December 2, 2010 at 3:56 am\nManglam thu rel a si ih a dik thei – dik lo thei a si.\nSuu kyi hi kawl ram sung mipi in an duh tuk ih Ralkap le a vuangvang hrangah cun thin phannak a si ko. Depezin in an rak tuahmawh tum vek in a cang sal ding ti a phan um zet. Thawngtla mi lai tam pi an nei dingih cu mi pawl cu that ter in an mah in a that tu thu an rel lala dingih ziang hman langsuak thei nawn lo in a um ding ti a phan um zet. Tin Oo thih dan teh tu tiang ziang hman theih fel a um tuk lo.\nPathian in kan ram hrangah humhim sak ko ding.\non December 3, 2010 at 2:11 pm\na cang thei lo tin’ ka ruat ko nan, mang ti mi hi a caan caan ah thilmak asi thei theu la la cuh.\nSalai Uk Lian says:\non December 6, 2010 at 12:35 pm\nHimi thu ah ka zumnak ka rak ngan dah……………..\nRihli Group Mail\nTulai leitlun thuthang lawkhawmtu pawlcun Suu Kyi an zohbik in a lang.\nThuthang hmaisabik cahlap a luah tam thlang nasa.\nIn hmeltheih cu kan silonan rampi zalennak ding sualtu pakhat a sinakah kan ngaihven ve nasa.\nTulai ram sung NLD headquarter hmai hrawng ahcun Suu Kyi cu a mikhual lo nasa ding ka zum.\nChinmi pawlin kan unau kan thisen zawmpi rori asi tiah kan rak ham ttengtteng.\nRamsung lungawinak le riahsiatnak (change) thlentu pakhat cu a si em ding.\nA thuanthu fehdaan hi Pakistan Prime minister Benazir Bhutto thawn ka khaikhin sak theu.\nAn ropi veve nasa. Bhutto hi Pakistan nunau prime minister tuan um sun a si.\nAnih khal Suu Kyi vek deuh in an ram eiruknak le buainak merozaam ruangah 1998 ahkhan Dubai ah atlan. Asinan 18 October 2007 ahkhan Pakistan ram ah a ra kirsal. Rampi zalennak mission a thok.\nCutin 2008 Pakistan rampi hrilawknak an neihzik zarh hnih duh ah ruahlopin mipi hmai a thusim lai an kap that. Anih khalhi Pakistan nunau hruaitu pangpar mawidawh pakhat asi ve. Suu Kyi thawn an cangvaih daan a ropi nasa. Curuangah Suu Kyi khal hi a theitawkih a venhimawk cu atul in a lang. Suu Kyi bangin Bhutto khal a rak sunglawi ih cekrek ih hlentheilonak mawtaw a to lai ah an rak kap that lo.\nSuu Kyi ih a (rally) lamzin khalah Bhutto bangin ruahbanlo riahsiatnak atawng thei mi asi.\nSakhi thingawn lon ter in!


FBC Biakinn Par Ihsin Tlaaktu Wai Yan Kyaw A Dam Deuh - Chinland Today Media\nFBC Biakinn Par Ihsin Tlaaktu Wai Yan Kyaw A Dam Deuh\nJuly 5, 2017 10:11 am·0 comments\nFalam Baptist Church Diisapthlak (tii tlaaknak) remnak ihsin a tlaak ih lunghlo in Hakha siizungpi ah a umtu Ko Wai Yan Kyaw cu atu ah a dam deuh vivo thlang tiin FBC pastor Rev. Thang Za Khum in a sim.\nKan dung zarhte (June 24) ni ah biakinnpi remnak ih hnaṭuan rero tu Ko Wai Kyaw cu kaililawn par ihsin a tlaak ih Falam siizungpi ah an kuat lohli na’n Hakha siizungpi ah an refer ti a si.\nHih thu ah Falam siibawipi Dr. Min Zaw Aye cun, “specialist siibawi pawl an um ko na’n CT Scan zuknak a um lo ruangah Hakha ih kan refer nak a si. Hakha khal ihkhun 200, Falam khal ihkhun 200 a si na’n Falam ahcun CT Scan cet a um lo” tiah a sim.\nKo Wai Yan Kyaw cu Pyinmana lam ih ummi siin FBC ih kuli ra hlawhtu pakhat a si ve. Amah cu atu ah Hakha siizungpi ah a um ih a nupi le kum 1 le thla 4 fate in an tuamhlawm rero ti a si.\nRev. Thang Za Khum cun, “mizaan khal ah an nu in in run phone ih a zia ngaingai ti a si. A ṭong thei hrih lo na’n a duhmi zung khih in a tok thei ih a lung a hlo lo tiah ruah a si ti’n i sim. Biakinn remnak ruangih cangsual tuartu hrangah thlaza cam saktu zate hnen ah kan lungawi” ti’n a sim. Atu ah Ko Wai Yan Kyaw cu Hakha siizung ihsin a umnak Naypyidaw lam an an tlunpi zo tiah kan thei a si.\nMyanmar Ih Islam Tlawng Pahnih Hramhram In Kharsak


Naute Pathum Cu 2, 2, 2022 Nazi 2:22 Ah An Suak – Meifar\nNaute Pathum Cu 2, 2, 2022 Nazi 2:22 Ah An Suak\nFebruary 18, 2022 admin Leitlun 0\nUS ramsung ih um naute pathum cu an suah ni le caan hi a mak zet, an theihhngilh nawn lo ding ti a zumum. California ih um nupa tuakhat in fapa le fanu an nei zo, an fa pathumnak ding cu Kaiser Permanente Anaheim Medical Center ah an va nei ih 2, 2, 2022 sun nazi 2:22 ah a suak.\nMipa a si ih a hmin ah Zachriya tin an sak. Cuvek thotho in San Diego Medical Center ah nupa tuakkhat in an fa hmaisabiknak ding an nei ih 2, 2, 2022 sun nazi 2:22 ah a suak. Mipa a si ih a hmin ah Ramon tin an phuah.\nPennsylvania hospital khalah nupa tuakkhat in an fa hmaisabiknak ding an nei ih fanu te an nei, a hmin ah Freya tin an phuah ih 2, 2, 2022 sun nazi 2:22 ah a suak. Nuate pathum le hringtu nu pawl ih harhdamnak cu a ṭha thluh ih an lungawi zet tin an tarlang.\nKan dung khalah faphir unau hnih cu an suah ni le kum a bangaw lo ruangah leitlun mipi pawlin mak an ti tuk. An suah caan cu minute 15 lawngin a thlauaw thung, a upa sawntu cu kumhlum December 31, 2021 zan nazi 11:45PM ah a suak ih a nau sawntu cu kumthar zing January 1, 2022 zingthlapit nazi 12:00 ah leitlun nieng mawi a hmu.\nUndertaker In, “The Rock Hi US President Ṭuan Sehla Mipi Pawl Kan Lungrual Ding” A Ti\nFanu A Neih Hnu Khalah A Thianghlim Lai


Tlangval in an duh fala mawite - Chinland Today Media\nTlangval in an duh fala mawite\nJanuary 6, 2009 7:39 am·1 comment\n“Hnih phahten I zoh hlah aw, kei santlailoval ka thi ngaingai ding”\nKhawm le puipun ni khua khalih tonak hmaisabik tlar ih a to tu fala fel, a mi biak a hawiher ah sawisel ding um lo duh nungte a simi fala, mikip duhdawtnawk thawi a zawi e theitu fala, a hmur sen dengdi te a mit fiang kerki te mengih thianghlim te ih mi a zohtu fala cu tlangval pawl lawng siloin putar pawl hman in an hmuh tikah tlangval ah an ruat aw sal pang theu.\nFala hmelthat ih tlunah hni siamso te mi an biak cun tlangval pawl cun an tuar hrimhrim lo. An biakmi tlangval an duhlo mi arak si hman ah hni siamso te ih an biak ruangah tlangval thenkhat cun “In duh” tin an rakruat ih I love you an ti pang tum theu.\nFala zei an duh\nTlangval fel taktak thenkhat cu mi tuai deuh an timi vek pawl, pa lemlo an si tlangpi. Cui pawl cu lengleh/nuthlawi pawl in an kai tang theu. Ziang ruangah tile, mipa an siko nan an pa lemlo ruangah nuthlawi tipan cu mipa tlangval duh zawng an thei thehzo fawn ruangah an duhzawng ding in an um ih an awkam khat hnih ah nuthlawi zuun ah an uai ta theu.\nZei a tul. Niangzak ding a si lo. Zei hi leer a si lo. Leer thawn an kawp aw vekin a lang theu nan leer a si lo. Zei timi cu mi thinlung duhzawng thei ih tuahsuak a si. Curuangah nuthlawi pawl in a tlangpi thu in an thiam. Fala tampi cu leer ti’h kawhphan ruangah an tuah duhlo theu.\nDuhdawtnak ih a ken telmi pawl cu hnamawk, pawmawk, kutsih ih lamlen tlang, thunuam reltlang a si. Neihawk hnu ih a ken telmi vet hung cu nupa nunhlimnak ihkhun par ih hman mi a si. Hnamgawknak cu duhdawtnak a langih kan tuah theimi thil pakhat a si. Mirang pawl thu kan zir siloin duhdawtnak tongkam pakhat bangtukih kan hman thei mi; a thianghlimmi thil pakhat a si. Ramsa khal an duhdawtawk tikah an kual tlangih an leak aw theu. Hnamawk a sual lo. Curuangah fala cun hnam awm ding ten a hmur hnihsen a hnih thiam a tul, sen tuk lo ten. A haa khal faiten a rawt ding a si.\nFala rim thaw\nTlangval thenkhat cun an fala rim thawte an rel ning theilo. Fala pawl in rim thaw te an kengtel theu ih cucu, an tinsen si ah maw, an taksa parih an thuhmi, an sam kholhnak sampul, perfume an kahmi tivel pawl tla cu an rak si theu. Curuangah tlangval thenkhat cun “Mawite, na rim vek ka thei ih ka lo ngai tuk” ti tla in an tongsuak theu.\nTlangval thenkhat cun a lian ruangah ka duhdawtlo, a mawinak ruangah ka duhdawtlo, a thuamhnaw ken thiam ruangah ka duhdawtlo an ti theu nan, fala pakhat thuamhnaw a mah thawi a milaw zetmi te a ken thiam ahcun ziangtluk a mawi, tlangval pawl in zohlo vekin an um ko nan a thupten an rak thlir theu. Mai thuamhnaw hruk kaih theithiamih mawi zetih a cei aw thiamtu cu tlangval cun an uar si ko.\nAwkam thlumte an duh\nTlangval zovek khalin awkam thlumte an fala hnen ihsi theih an duh. Awkam thlumte an hmang lo cingkhal in an duh thotho; awkam thlum an hman sinsin ahcun an tiral theh zikte theu. Tlangval an thlah zawngih “Ra leng theu aw la” timi awkam te tla, an duh tuk. Cun awrawl mawi a um lala, cuvek tla cu an uar tuk lawlaw. An tongkam hman daan khal ah ‘Ka duh lo’ ti siloin ‘ka duh lo deuh e’ tivek ih a hmang thiamtu fala cu an uar deuh bik.\nLeer deuk vek khi\nTlangval thenkhat cu fala leer deuh an duh. Leer ti tikah leer za zohzoh siloin tong paih deuh le ziangtik khal ih hlim hmel a kengtu, thinheng ti khal nei lemlo pawl khi an si. Cun, tawngpa namnuai theihlo asinan frank ve deuh fala pawl khi tlangval thenkhat cun an uar lala thung. Leer tak vekih a taktak ih leer lemlo tivek pawl.\nTongtam lo; ziazai maw\nFala tong tam zelzel cu nupi tlaklo timen lawng siloin fala tlangval lai ih kawp ding khal ah an duhlo. Cu aicun malte a tongtu fala, zaidam te a um thiamtu, a tongkam duhdawtnak le zangfahnak ih a khat tu fala khi an uar deuh sawn. Khawm lai le puipun nikhua khal ih kuva ei ih a tu le tu leng suak leuhleuh pawl cu an zoh paihlo.\nA tak tak hrangah\nTlangval fim taktak pawl cun fala an duh u luk zet. Caan reilote sung lawng timi thinlungput an nei velo. An nu le pa u le nau mifel an si maw, timi tiang an zingzawi paih ih caan reipi mi an zoh kual lawk. Ziang ruangah tile, nupi dingah mi an duh taktak ruangah a si. Tlangval leer pawl vek ih veikhat ihpi le thinlung kuaiter men ding ah siloin kumkua hrang ding cun an u luk a si. Cuvek khal cu fala in a rak theihthiampi atul.\nCamkhat Lai ih Mero\non January 6, 2009 at 10:01 am\nna thu ngan mi te chu a tha tuk ee,,,kan nih fala hrang ah theih tul pi thupi tuk si’n k ruat,,hi ve thu tha te2 hi rak ngan theu uh la kan duh zet,,,a si nan,,fala zuk nan tar mi hi kan mah lai fala mawi te2 tla tar sawn uh la,,,hnam dang fala hnak in


Pu Vanlalzawma le Chinlandtoday.Info - Chinland Today Media\nPu Vanlalzawma le Chinlandtoday.Info\nFebruary 21, 2009 4:20 pm·1 comment\nChin National Day kan Chin mi in New Delhi ih kan hman ni ah, Chinland Today thuthang lakhawmtu cun kan ni sunglawi ih khualpibik Pu Vanlalzawma thawn hmaitawn thusuhnak, can umlozet karlak ih a thusuhnak le tongkam pawl cu a hnuai lam vek a si. Amah hi mi lekmi, mipi harsatnak bawm duhmi a si (A bawm theinak zawnah). Loksabha hrilawnak a vei 13 nak ih tling a si. Loksabha kan ti khin, ram leng um le suak hrih lo, ram sung um pawl ih kan theih dan ding cun, India hi Democracy kau bik a si ih, cumi hmun ahcun, state tin ihsin an ram state hrangih mi pitling, ram thatnak duh pawl le ram hrangih ruat pawl hril an siih, cumi ah, Pu Vanlalzawma hi Mizoram aiawh ih, kum 1999 ah hril a rak si. Himi hnu kum 2004 ahkhan MNF (Kan dun Mizoram hrilawknak ih tla, term hnih rori cozah rak kaitu) ah a lut ih, kum 10 rori Delhi ah um zo ih, MP sinak hi a rak kai. Amah hin fapa pathum (3) a nei. A hnuai ihsin Chinlandtoday.Info cu Ct ti a si dingih, Pu Zawma hi Vlzti a si ding.\nCT: Na suahnak khua le na nu le pa hmin le na duhbikmi na nupi in sim thei kem maw?\nVlz: Ka suahnak hi Lunglei le Aizawl District rii awknak, Chhihphir Khua ah ka suak ih, ka pa hi Remkunga a siih, ka nu hi Chalhngaki a si. Cun, kum 1981, Oct 16 ahkhan Remtluangi thawn kan nei awk.\nCt: Cun tu hi na man lo zet cingin caan in pe ih, kan vun aam lawlaw dingih, ziangtinha Loksabha lam ih na luh daan in sim thei kem?\nVlz: Loksa bha timi hi India ih cozah in an hmanmi tongkam a siih, The House of the people (Mipi thuneihnak innpi) tiin an ko theu ih, cu mi ih duhsan cu Parliament (Rorelnak pi bik) hnuaiih um a si.\nCT: Cumi ih na luh dah in sim bet thei kem maw?\nVlz: Aw, kum 1999 ahkhan Mizoram aiawh ih mipi in hrilnak thawn ka lut ih, kum 2004 ahkhan MNF party (Mizoram) sungah lut ih, tuhi Delhi ah kum 10 ka um thlang tinak a si cu.\nCt: Tui na hnatuan mi in sim thei kem maw?\nVlz: Aw, tu hi 5th August 2007 ihsin External Affair ah member siin tui ni tiang ka um, kan hantuan tlangpi cu Mizoram hrang ih thatnak ding meeting pi ih va thlen a siih cumi cu Public Service tinak a si kei cu.\nCt: Thudang ah vun kat duak sehla, zianglam ha na paih zawng?\nVlz: Chess le Volleyball hi a si bik ko.\nCt: Chin mi pawl ziangtin na ruat?\nVlz: Ka zaangfah in an hrang tuah thei neih hi ka duhbik mi a si nan, kan hnatuannak lenglam ih um an siih, a hleice in Delhi ih um, Raltlan pawl tla hi cu, an dinhmun ka hmu ih, an lak khalah ka rak tel tam thlang ih, Pathian kutih um rel ban lo hmansehla, tuahsak thei ni neih cu ka beisei zet.\nCt: Tui Mizoram ih pawl thar tisehla, mi tam sawn cun an thei hrih lo tla a si thei, cu pawl hi Map ngan mi ah, Mizoram, Manipur, Nagaland le Chinland pawl unau an si timi an tlangzarh thu ah ziangtin ngaidan na neih?\nVlz: Aw si ngai, khami thu ih ka hmuh dan cu, Mizoram hi a hlan ahcun “Lushai Hills” ti a rak si theu, hmansehla tu ahcun, Lushei kan um nawn lo, “Mizo” an ti awk theh zo, cuvek in, kan thinlung hi hmunkhat theiin umsehla, ziangha maw kan tih ding, unau cu unau kan si si tiah ka ruat.\nCt: Lungawi, cun kan CT siartu tam sawn hi Falam an si ko nan, nangmah vek upat tlak le sunlawih tlak minung thuhla hi siar nuam an tiih, ziangtin a siar tu pawl thazaang na pek duh?\nVlz: Si, kei vek ih thuhla an rak siar duh cu, a lungawi um rualrual in, a phuhrunawk um zet, thazaang ka pek duhmi cu, tong lawng silo, tuahnak rori thawn hmailam pan dingih kekarnak hin hmual a nei a si ti hi a si bik ko.\nCt: Kan dung kum ahkhan India Prime Minister rori kawlram tlawngin thu an rel tlang ih, kan thutheih dan cun, India in Kawlram a tan ti a si ih, ziang ha na ngaih dan?\nVlz: Siko, kha mi thu ahkhan, India cun Democracy ngah thei nak ding le, Democracy lam hrimhrim cu thazaang a pek ih, a cozah Ralkap tan si lawn, Democracy Kawlram in a ngah theinak ding sawn lam ih tang a si sawn tiin ka hmu.\nCt: Mitui kan lo suhmi, Chinland le kan unau thu ahkhan, nangmai bulpak rori na ruah dan, ca siartu pawl in theih an hiar kan zum ih, ziangtin ha in sim thei kemmaw?\nVlz: Si, kha mi ahkhan, ‘Mizo Umbrella hnuaiah kan um’ tiih an tong fang hman theu mi thawn a kaihaw zet in ka hmu, ziangah tile, Mizo timi hnuaiah, zo cio khal kan kun in ka thei, ‘Umbrella’ cu a fate nan, mizo timi hi kan hmin ah khum cio thei sehla tiin ka ruat.\nCt: Na zirnak lam kan lo sut hngilh zik te ual, vun lo sut sehla, ziang mi na zir theh tiah?\nVlz: Si, ka zirnak hi Northeast Hills University (NEHU) in M.A ka theh ve a si hi.\nCt: A hlan ah, MP na si hlan a si kei cu, ziangmi lam le pawl ah ha na rak hmangawk theu?\nVlz: A poi mawh zet in ka thei, ka rak hmanawknak tlangpi cu YMA (Young Mizo Association), cun NGO le mipi hrang rori tuantu pawl ah an siih, YMA ah President sinak le, YMA (Central) ih Secretary sinak tiang cun ka rak kai dah. (Porhawk thu silo in tiah a hni ve).\nCt: Tui dinhmun na thlen ahhin kannih, mino hmailam can hngak ih to pawl hrangah, thucah duh mi le forhfial duh mi na neih in sim thei kem?\nVlz: A par lam ih ka lo sim zo bang in, tum ruhnak neiin, cumi cu hlawhtling ko ih tuah in le, tong lawng silo, a ngai hmuh rori tum hi mi pitling hna a si ti hi a si bik ko.\nCt: Kan thusuhmi pawl na can neih lo laiih in sawn theh vun duham in. Kawlram hin Democracy a ngah thei na zum maw, cun kan hmai kum 2010 in hrilawknak neih ngai thei na zum maw?\nVlz: Si, Ram timi cu a sung um minung pawl ih tuah a siih, Kawlram khal hiti ih Democracy tello ih a um ringring thei cu ka zum lo, a sung um mi an poimawh ih cumi cu a si.\nCt: A sung mi tiah, na rel duh in sim sau deuh thei kemmaw?\nVlz: Si, a sung um mi ka vun ti tikah, ramleng suak zo pawl khal an tel ding, ramsungih um le raltlan ih ramnuam thleng thei hrih lo khal an um ding, cu pawl cun ramsung ih Ram thatnak duhtu le tuan rero tu pawl kha bawm sehla, cui bawmnak hmang thiam dingin a tuantu pawl khal in tuan sehla, cumi cun beiseinak eng sawn a thlen ka zum.\nCt: Asile, Hillary Clinton in Jakarta ih Minister hnenih a simmi, ‘Kawlram thu hla ah Obama uknak hnuaiin kan ruat’ a timi hi cang thei ah na zum maw?\nVlz: Aw, cang thei e, USA cun a duh ahcun a tuah thei si. Iraq ram teh a tuah si. USA in an duh hnuhnu ahcun a tuah thei rori ding.\nCt: USA cun kap sehla na tinak deuh maw?\nVlz: Si cuang hlah tisehla, si e tla cu a cang thei ko. USA in a duh hnuhnu ahcun a tuah thei ka tinak sawn a si.\nCt: Can neilo cingih can in peknak ah CT hminin kan lungawi ih, hmailam khalah Chinmi hrang na tithei mi pawl in tisak nak duhsan thawn kan lungawi a si.\nVlz: Kei khal ka lungawi, CT Pathianin lo hruai vivo hramseh tiah sa duh ka that bet.\n(Himi CT in interview a neih tumah, amah Vanlalzawma hin can a neih lo thawn, voice ih record mi a siih, cumi hnuah thuhla kim deuh sawn suhsal a si). Pu Van Lal Zawma Contact duh hrang: (M) 0091-9868180301 (R) 0091-11 237993134 le Email: vzawma@sansad.nic.in a si. Amai thuhla thei duh hrangah http://164.100.47.134/newls/Biography.aspx?mpsno=535 ahhin zoh theih a si.\nDelhi ih Chinmi Thenkhat Refugee Puai ni ah Mualpho\non February 28, 2009 at 5:02 am\nThusut na thiam lo dan cu zaangfak zat na si. Preparation ziang hman na nei lo asi hi.


Duhdawtnak, Rinnak le Ruahsannak - Chinland Today Media\nDuhdawtnak, Rinnak le Ruahsannak\nNovember 3, 2008 9:21 pm·0 comments\nBible Cang: 1Kor. 13:13; 1Sam.18:1-5; 2Sam.15:21; 2Sam.19:24\nTuisun ni hi Yangon ih um kan Laimi unau za tawnkhawmnak ni a si hruangah a hleicein kan hrang ni sunglawi a si. Hotupawlin thusimnak can in pek ruangah ka lungawi.\nTuisunih ka thusim ding cu Bible Hlun sanlaiih Pathian mifelpawlih nunnak thawn thazang ka lo pe duh. Cuipawl cu Jonathan, Ittai le Miphebosheth tla an si. Hipawl hmuahhmuah in Kristian nun an hmuhsak thluh, Kristianpawlih Duhdawtnak, Rinnak le Ruahsannak an hmuhsak thu rak ngai tlang uhsi.\nBible sungih hawipi thabik thu kan hmuh mi cu Jonathan le David an si. Leitlunah an pahnih ai rualtha thu pakhat hman kan hmu nawn lo. U le nau, sung le khat hnak khalin an duhdaw aw sawn. An lakah thihnak lo cun zo hman a then theitu an um lo. Jonathan cun Tuukhaltu David cu a hmuh veten a thinlung zaten a duhdawt. Curuangah a siangpahrang fapa sinak tiang a pe thluh hngal. Baptistu John in ” Kei cu tumsuk vivo ding ka si, Anih cu kaisang vivo ding a si” tiah John 3:30 sungih a ti vek rori a si. Siangpahrangpawlih hruk mi angki, taikhap le hnipuan, hrihrual le rangleng tiang a pe thluh hngal. A kaa lawngin ka lo duhdawt a ti lo, a duhdawtzia cu a langtir hngal. Ziangtlukin a duhdawt tile veikhat cu a pa Saul in David cu a lo theih loih thah a tumtikah David cu a lungphang tuk zo, curuangah Jonathan hnen a feh ih ziangruangah na pa in thah i tum tiah Jonathan mawhthluk nawnin a sut. Cutikah Jonathan cun “ziangtiti si na duh, i sim aw, na duh vek rori in ka tuah ding” tiah a ti. A sim duh mi cu na pa va that aw a ti khal le that ding rori in a pe aw hngal tinak a si. Cutluk lawmmamin a duhdawt a si. Tuini ah kannih Laimi unaupawl tla kan duhdawt awknak hi kanmai neih mi thil le ri pe suak rori ih duhdawtnak a si a thupi. Kaa lawngih duhdawtnak cu zumlotupawl ta a si. Hitawkah a hleicein David cun Jesu Krih a hmuhsak, cun Jonathan cun Kristian a hmuhsak. Kristianpawlin kan Bawipa Jesu Krih kan duhdawtnak cu Jonathan vek rori a si ding a si. Anih cu kaisang vivo ding a si ih, kannih cu tumsuk vivo ding kan si. Amai hminglawng thangsinsin ko seh.\nIttai. Ittai hi Filistine hnam a si. David in Goliat a thah lai theifiangtu, Gentel hnam lakih Pathian nung zumtu a si. Curuangah Ittai hin Krisktianpawlih Rinnak a hmuhsak. A rinnak ruangah Filistine hnam si hmansehla David in a ralkap bawi ah a tuah, a rinsan zet mi ralbawi a si. A rinnak hi ziangtin kan hmu tile veikhat cu David Fapa Absolom in a pa David thah a tum laiah David cu tlan ding a si. Cutikah David cun Ittai nang cu mizanih ra na si, hnam dang mi na si, kirsal aw, ziangahtile kei cu tu hmunhla pi ah ka tlan tlang ding, ka thi ding maw ka thei lo. In thlun asile lamlakah tla na thi men thei tiah a ti. Asinan Ittai cu David hnenah Pathian a um ti a theih ruangah, lo thlun i siang ko aw, a pawi lo, na thihnakah ka thi ve ding, ka pum ka pe aw a si tiah a nunnak hmuah cu David hnen a ap ngam. Hi tluk lawmamih a zumnak cu David in a hmuh tikah a mang a bang. Curuangah asile tiah thlun a siang. Ittai ih rinnak hi leitlun thilah a si lo ti kan hmu thei. A bawipa cu mi hmuahhmuah in an relsiat laiah, thah an tum laiah, a dungthluntu le a fapa rori khalin thah an tum laiah phatsan loin a bawipa David thawn ningzahnak hmuahhmuah a tuar a si. Tuiniah Pathian thu ah siseh, kan miphun thu khalah siseh hitivekih rinnak le rinumnak cu kan nuncilh ding mi a si.\nMipheboseth. Amah hi Saul ih fapa asinan David in thaten a rak zoh mi a si. Mipheboseth hin Kristianpawlih ruahsannak a hmuhsak. Absolom in David cu thah a tumlaiah, vanduai tlak takin Mipheboseth cu a thlun thei lo. A ke pahnih feh thei lo a si ruangah a sal pawlin an tlansan, cubakah David hnenah zual an rak ko. David hramlakih a tlan sung hmuahhmuah Mipheboseth cun a pu David lawnglawng a ngai. Nitin David thu lawnglawng a ruat, ziangtikah a ra tlungpei maw ? him le dam ten a ra tlungsal pei maw ? tiih a ruahnakah tidai khal a bual dah lo, a sam khal a met lo. Cutin David a ngainatzia a langtir. David cu himten a ra tlunsal tikah Mipheboseth, hitlukin ka lo zoh tha ih ziangah i zahpi tiah a thinheng. Asinan Mipheboseth cun ziangtlukin a duhdawt ti thu a sim. Ka bawipa hi himten, damten a ra tlung sal pei maw ? tiah nitin ka lo cuan, nang cu vancung mi vekih mifim nasi, thaten in ruatsak ko aw tiah a ti. Miphiboseth vekin tuini kannih Kristianpawl tla hi kan Bawipa Jesu Krih cu ziangtikah a ra tumsal ding, ziangtikah in ra lawr ding tiah ruat ringringih nung ding kan si.\nJonathan vekin kan Bawipa Jesu Krih hnenah duhdawtnak zatekih neitu, Ittai vekin Bawipa Jesu Krih zahpi loih Amahah rinnak thukzet a neitu le Miphiboseth vekih nitin kan Bawipa Jesu Krih ih ratsalnak ruattu kan si theinak dingah Pathian in kan zate hrang thlawsuahnak in pe hramseh.\nA Tthabik hrangah A Tthabik\nChristian Le Acozah